بانگه‌وازێکی نه‌ته‌وه‌ييانه سه‌باره‌ت به چاره‌نووسی کورد و باشووری کوردستان:\nبۆ : ده‌سه‌ڵاتی سیاسی لە باشووری کوردستان!\n- سەرۆکایەتی هەرێمی کوردستان.\n- سەرۆکایەتی په‌رله‌مانی کوردستان.\n- سەرۆکایەتی ئەنجومەنی وەزیرانی حکومەتی هەرێمی کوردستان.\n- حزب و لایەنە سیاسیەکانی کوردستان.\n- يه‌کێتيی نيشتمانيی کوردستان.\n- پارتی ديمۆکراتی کوردستان.\n- بزووتنه‌وه‌ی گۆڕان.\n- حزبی شیوعی کوردستان.\nپارتی چەپی کوردستان.\n- پارتی کۆماری کوردستان.\n- يه‌کێتيی نه‌ته‌وه‌يی و ديمۆکراتيی کوردستان.\n- بزووتنه‌وه‌ی سه‌ربه‌خۆ له نه‌ته‌وه‌ييه‌کان و چه‌په‌کانی کوردستان.\n- تەڤگەری ئازادی کوردستان.\n- حیزبی سۆسیالیست دیموكراتی كوردستان.\n- هێزی پێشمەرگەی کوردستان.\nبۆ: ده‌زگاکانی پۆليس و ئاساييش و دژه‌تێرۆر و زێره‌ڤانی هێزه تايبه‌تيه‌کان و ده‌زگاکانی پاراستن و زانياری.\nبۆ هه‌موو کورد و کوردستانييه‌کی نيشتمانپه‌روه‌ر و تێکۆشه‌ر و دڵسۆز.\nئێمه وه‌ک نووسه‌ران و ئازادبیرانی کورد و کوردستانی، له رێگای ئه‌م بانگه‌وازه‌وه داوا ده‌که‌ين که کامپينێک رابگه‌يه‌نرێت و هه‌موو کوردێکی دڵسۆز و تێکۆشه‌ر خۆی به خاوه‌نی ئه‌م کامپينه بزانێت به‌یه‌كه‌وه ئه‌م هه‌ڵمه‌ته راده‌گه‌يه‌نين و به خه‌مخۆری و پێداگرييه‌وه کار بۆ ئه‌م داخوازييانه ده‌كه‌ين:\n1- کۆچی بەکۆمەڵی بێ ئه‌ندازه‌ی هاوڵاتیانی عه‌ره‌بی عێراقی به‌ره و باشووری کوردستان بووەتە جێگەی مەترسی و ئیتر پیویستی بەهەلوەستە هەیە پیویستە چیتر رێگا به هاتنه ناوه‌وه‌ی هاولاتیانی عه‌رب نه‌درێت تەنها لەکاتی زۆر پیویستدانەبێت کەپاش ئەوەی بەلگەکانی پشت راستی ئەوە دەکەنەوە کە ژیانیان لەمەترسیدایە . ئه‌و کۆچبه‌رانه‌شی هەتا ئیستا روويان له باشوری کوردستان کردووه و لەوێ نیشتەجی بوون، کامپی تايبه‌تييان بۆ بکرێته‌وه و له‌و شوێناندا ژيانيان پارێزراو بێت هه‌تا بارودۆخه‌که ئارام ده‌بێته و له‌کاتی پێويستدا بگه‌ڕێنرێنه‌وه بۆ ئه‌و شوێنانه‌ی که لێوه‌ی هاتوون.\n2- به هيچ شێوه‌يه‌ک زه‌وی به هيچ بێگانه‌يه‌ك نه‌فرۆشرێت و له‌سه‌ر بێگانه تاپۆ نه‌کرێت. هه‌موو ئه‌و پارچه زه‌وی و خانوو و شووقانه‌ی که له‌سه‌ر عه‌ڕه‌به‌کان و بێگانه‌کانی ديکه تاپۆکراون، به ياسا و بڕيارێک پووچه‌ڵبکرێنه‌وه و به‌و نرخه‌ی که کڕيويانه، لێيان وه‌ربگيرێته‌يه.\n3- سنوورێک بۆ هەندێ مه‌لا و مامۆستایانی ئايينی و گروپه ئيسلامييه ساياسيانه دابنرێت که هاوسۆزی له شکری تێرۆريستی داعشن و ئه‌وانه‌ی وتاريان داوه و گرته‌ی ڤيدۆيی توندوتيژانه و ئاژاوه‌گێرييانه‌يان بڵاوکردووه‌ته‌وه، لێپێچينه‌وه‌ی ياساييان له‌گه‌ڵدا بکرێت و به ياسا سزای ره‌وای خۆيان وه‌ربگرن، به هيچ شێوه‌یه‌ک بوار به دووباره بوونه‌وه‌ی ئه‌و چالاکييه توندڕه‌وی و ئاژاوه‌گێڕيانه نه‌درێت.\n4- ئه‌مڕۆ ئاساييشی نه‌ته‌وه‌يی کورد و نيشتمانيی کوردستان له‌به‌رده‌م هه‌ڕه‌شه و مه‌ترسيی دوژمناندايه و داوای يه‌کڕيزی و يه‌کهه‌ڵوێستی له هه‌موو کوردێکی دڵسۆز و تێکۆشه‌ر ده‌که‌ين. داوای يه‌کبه‌ره‌يی نه‌ته‌وه‌يی له گشت پارت و رێکخراو و کۆڕ و کۆمه‌ڵه کوردی و کوردستانييه‌کان ده‌كه‌ين و به يه‌کده‌نگی و يه‌کڕيزی و يه‌کهه‌ڵوێستی رووبه‌ڕووی له‌شکری هێرشبه‌ر و تێرۆريستی داعش و هاوسۆزه‌کانيان ببنه‌وه و به‌رژه‌وه‌ندييه باڵاکانی کورد و کوردستان و کوردايه‌تی بخه‌نه پێش هه‌مووو جۆره به‌رژه‌وه‌ندييه‌کی ديکه‌وه.\n5- ئاشتی و ئارامی و پێکه‌وه ژيانی هه‌موو ئايين و ئايينزاکان و پێکهاته‌کانی کۆمه‌ڵگه‌ی کوردستان پته‌وتر بکرێت و رێگا له هه‌ر جياوازييه‌ك و هه‌ڵاواردنێك و خۆسه‌پاندنێکی ره‌گه‌زييانه و ئايينيانه و حيزبيانه و ناوچه‌گه‌ريانه و خێڵه‌کيان بگيرێت و پاراستنی ئه‌زموونی باشووری کوردستان و خۆبه‌ڕێوه‌به‌ريی کورد و کوردستانيانی باشوور له‌سه‌روو هه‌موو شتێکی ديکه‌وه دابنرێت.\n6- مەبەستی سەرەکی ئێمە، سنوور دانانە بۆ عەرەباندنی کوردستان لەلایەن شوڤێنیەتی عەرەبییەوە، کە بە نوێنەرایەتی داعش و ئیسلامی سیاسی عەرەبی، لەبەرەکانی شەڕ دژی کورد شکستی گەورەیان هێناوە و دەیانەوێ، بە پلانیکی توکمە لەڕێگەی کۆچرەوە درێژە بە نەخشەجیۆى دانیشتوانی کۆمەڵگەی کوردی و کوردستان بگۆڕن.\nتکايه با ناوه‌کان به‌پێی ريزبه‌نديی ئه‌لفوبێ بێت:\n. ئاسۆ بياره‌يی، توێژەری دەروننی کۆمەلایەتی و نووسەر.1\n. به‌ختياری شه‌مه‌یی، هۆڵه‌نده، نووسه‌ر و وه‌رگێڕ.2\n. به‌ڕێز عه‌لی شۆڤڵ. سويد، نووسه‌ر.3\n. حەمەفەریق حەسەن، نووسەر.4\n.5. چالاک موحمەد بەرێوەبەری کتێبخانەی هەواڵنامە، دیجیتاڵ\n. نەرمین ئەمین، کارمەندی یانەی مێرمنداڵانی تەنیا، لە سوێد.6\n. شوان شه‌فيق ره‌ئووف، شاعير.7\n. هاوڕێ باخه‌وان. نووسەر و بەڕێوەبەری رێکخراوی کوردیپێدیا بۆ زانیاری.8\n. ئاری ئیبراهیم ئه‌ڵمانیا مامۆستای فیزیا.9\n. ئاری ئامانج. پێشمەرگەی دێرین. هۆڵەندە.10\n. ئــومــێــد ئــیــسمــاعـیل ئــەمـین / ئەڵمانــیا / سەربەخــۆ.11\nتامان شاکر. نووسەر و چالاکوانی بواری ژنان. باشووری کوردستان..12\n.هاوڕێ کرێکار. باشووری کوردستان .13\n. ئەردەلان لەتیف-مامۆستای زانکۆ، ماستەر لە پەروەردەی کۆمەڵایەتی.14\n. ئەنوەر کوڵکنی. باشووری کوردستان.15\n. رزگار علی حاج ـ ئەڵمانیا.16\n. رزگار علی حاج ـ ئەڵمانیا.17\n. هيمن ئةحمةد /دةربةنديخان /بيشمةركةى ديرين.18\n. جوان عەلی شۆڤڵ. کارمەند. سوێد.19\n. شێخ ڕەسوڵ / کوردستان / مامۆستا.20\n. حەمەسالح قادر ( م. سەردار ).مامۆستاو پیشمەرگەی دیرین.21\n. خەرمان موحەمەد، ئەڵمانیا.22\n. تانیا، خوشکی شەهید، ئەڵمانیا.23\n. سەعید قادر. پێشمەرگەی دێرین، نەرویج.24\n. عەدالەت عومەر. چالاکوانی بواری ئەنفال. باشووری کوردستان.25\n. موحەمەد هەورامی. هەورامان، باشووری کوردستان.26\n. ئاوان مەریوانی. رۆژەهەلاتی کوردستان.27\n. ویسی، تاران.28\n. ئازاد قەساب. کەرکوک. باشووری کوردستان.29\n. جەلیل عەزیز . پێشمەرگەی دێرین.30\n. پشکۆ ئەمین. پێشمەرگەی دێرین، سلێمانی. باشووری کوردستان.31\n. که‌ریم موحه‌ممه‌د ساڵح، زه‌رده‌شتی ناس، سوید.32\n. حه‌کيم کاکه‌وه‌يس، نووسه‌ر و وه‌رگێڕ.33\n. رزگار علی حاج ـ ئەڵمانیا.34\n. هونه‌ر خه‌فاف. پێشمه‌رگه‌ی دێرين و چالاکوان.35\nعومەر فارس عەزیز .. لێپرسراوت کوردستان نێت - هۆڵەندا


فوئاد حسێن، وەزیری دەرەوەی عێراق\nوەزیری دەرەوەی عێراق ڕایدەگەیەنێت، وڵاتەكەی تائێستا پێویستی بە پشتیوانیی دەرەكی هەیە و دەشڵێت، گرژییەكانی كەنداو-ئێران كاریگەریی نەرێنی لەسەر عێراق دەبێت.\nفوئاد حسێن، وەزیری دەرەوەی عێراق ئەمڕۆ پێنجشەممە 21ی كانونی دووەم وتی، عێراق بەتەنها ناتوانێت ڕوبەڕووی بارگرژییەكان ببێتەوە، بەڵكو تائێستا پێویستی بە پشتیوانیی دەرەكی هەیە.\nوتیشی، “بەردەوامی گرژییە هەرێمایەتییەكان كاریگەری لەسەر دۆخی ئەمنیی ناوخۆیی دەبێت”.\nفوئاد حسێن ئەوەشی خستەڕوو، ململانێكانی كەنداو-ئێران كاریگەریی نەرێنی لەسەر عێراق دەبێت. دوپاتیشیكردەوە، بوونی پەیوەندییەكی نوێ لەنێوان وڵاتانی كەنداو و تاران لە بەرژەوەندی عێراقدایە.\nئەمڕۆ دوو تەقینەوەی خۆكوژی لە بەغداد ڕوویاندا و بەهۆیەوە بەپێی دوایین ئامارەكان 32 كەس كوژران و 110 كەسیش برینداربوون.\nلەو بارەیەوە وەزیری دەرەوەی عێراق وتی، ڕێكخراوی دەوڵەتی ئیسلامی (داعش) تائێستا بە بەهێزی لە ژمارەیەك لە ناوچەكانی عێراق لە جموجوڵدایە و، هەڕەشەی ناوخۆیی تائێستا بوونی هەیە.\nتەقینەوەكان كە لە نزیك گۆڕەپانی تەیەران لە ناوەڕاستی بەغداد ڕویدا تائێستا هیچ لایەنێك بەرپرسیارێتی خۆی لەبارەیەوە ڕانەگەیاندووە، تەقینەوەی خۆكوژی بە دەگمەن دادەنرێت لەدوای ڕاگەیاندنی شكستی ڕێكخراوی داعش لە ساڵی 2017، بەهۆی ئەوەی دواهەمین تەقینەوە لە كانونی دووەمی 2018 ڕویدا.\nجێگری سوپاسالاری پێشمەرگە ئاشكرایدەكات، لیوایەكی وەزارەتی پێشمەرگە لەگەڵ لیوایەكی سوپای عێراق تێكەڵدەكرێن بۆ ئەوەی دوو لیوای ھاوبەشیان لێدروستبكرێت…\nلەمپەرەكانی بەردەم تێپەڕاندنی پرۆژەیاسای بودجەی گشتیی عێراق چین؟\nبڕیاردەری لیژنەی دارایی پەرلەمانی عێراق چوار لەمپەری دیاریكردووە كە كێشەیان بۆ تێپەراندنی پرۆژەیاسای بودجەی گشتیی عێراق دروست كردووە،…


کامیار سابیر: سەرکردە و تەحەدای سیاسیی. – WTARIKURD\nبەشی دووەم لە وتاریی ــــــ بێدەنگیی نەوشیروان موصطەفا، لە نێوان وەهم و واقیعدا\nکاتێ سەرکردەی سیاسیی، مەیدانی تەحەداکردنە سیاسیی و ئابوورییەکان، تەنگی پێهەڵدەچنن، پلانەکان و بەرنامەی حیزبەکەی تووشی سستیی و خاوبوونەوە دەبن، کاتێ دەزانێ جەماوەر لە حیزبەکەی دووردەکەونەوە و بەر رەخنەی دەدەن، دەبێ کۆمەڵێ هەنگاوی کرداریی، تیۆریی و فیکریی بنێت بۆ ئەوەی مۆبەڵایزی خەڵک بکاتەوە. لە رێگەی تۆڕە فراوانەکانی حیزبەکەیەوە، بەهاوکاریی کەسانی پسپۆر و شارەزا، لە چالاکوان و گەنجانی تازە پەیدابوو، تۆڕێكی گەورە دروست بکات و تۆڕە کۆنەکان هەڵبوەشێنێتەوە. تیمە کۆنە لاوازەکان، بەرکەنار بخرێن و تیمی نوێ دابڕێژرێنەوە. ستراکتۆری ئۆرگانە حیزبییەکان، سەرلەنوێ بنیات بنرێنەوە. ئاراستە و ستراتیژی نوێ بخەنە بواری جێبەجێکردنەوە و دەستبەرداری ئەو قیڕەقیڕەی فاشیزمی کوردایەتیی و فاشیزمە ئابوورییەکەی دەوڵەتی کوردیی ببن و فیکری سیاسیی نوێ، لەناو خەڵکدا مۆبەڵایز بکەن.\nرێگشگ، دەبێ گۆڕانی سەرەکیی لە بونیادی حیزبەکەیدا بکات. مۆبەڵایزی مەعریفەی سیاسیی و توانای گەنجان بکات و سوودیان لێوەربگرێت و پیروپەککەوتەکان، ئەوانەی نە زمانی قسەکردنیان هەیە و نە توانای نووسینی بەیاننامەیەکیان هەیە و نە جورئەتیش دەکەن، دڵی حیزبەکانی تر بڕەنجێنن، هەموو شتێک لای ئەوان، بەرژەوەندیی ماددیی خۆیانە. ئەمانە، دەبێ پەراوێز بخرێن. لەسەروو هەمووشیانەوە، ئەوانەی بە حەشیشی کوردایەتیی، بە فاشیزمی طائیفیی و مەذهەبیی مودمینن و بە راستەوخۆ و ناڕاستەوخۆ دەچنەوە ناو پرۆژە طائیفیی و پرۆکسییەکانی ئەردۆغان و کاسبییەکەیان دەچێتەوە، ناو ئەجێنداکانی تورکیا و پارتییەوە، دەبێت تا رادەی بەرکەنارخستنی یەکجاریی، دووربخرێنەوە… وێڕای دەیان تەحەدای تر.\n“نفوذ”ی سیاسیی لەسەر کۆی کایە سیاسییەکان، کاریگەریی زۆر زیاترە لە دەسەڵاتداریی و هەیمەنەی دەسەڵات. ئەوە نفوذە، ئەوە روئیای سیاسیی روونە کە پلاتفۆرمی سیاسیی رەنگڕێژ دەکات. هەر سەرکردەیەک، پلاتفۆرمی سیاسیی بۆ حیزبەکەی و بۆ جەماوەر پێ نەبێت، بەشێنەیی کۆتایی بە ژیانی سیاسیی دێت. پلاتفۆرمی گۆڕان، لە ئێستادا، ئەوپەڕی سەرگەردانیی سیاسیی پێوەدیارە و کەس بەکەس نییە. ئانارشیزمێکی سیاسیی پەیدا بووە، هەریەکەی لە ئاوازێک دەخوێنێت. دونیای سیاسەتی کوردیی، بە شیعری حەماسیی، بە وتاری عاطیفیی ، بە چەلەحانێی کوردەنامووسیی و خورافییاتی کوردایەتیی، بەڕێوە ناچێت.\nنەتەوەییە نەژادییەکانی ناو گۆڕان، چەند توند بن لە گەڵ پارتیی و چەند حەماسیان هەبێت؟ لە بچووکترین پێچەڵێ سیاسییدا، گومانی ئەوەیان لێدەکرێ، بەهۆی عاطیفەسازیی و حەماقەتی کوردایەتییەوە، بەهۆی رەیعی نەوتەوە، لە دواجاردا، خزمەتی پرۆژە سیاسیی و ئابوورییەکانی ئەردۆغانیزم و کوردایەتییەکەی پارتیی بکەن. دەیان دۆکیومێنت و بەڵگە، مێژووی سیاسیی ئەمجۆرە کادیرانە، لەماوەی ئەم چەند ساڵەی پارتیی و یەکێتیی، نەوت دەفرۆشن، پشتڕاست دەکەنەوە، بەڵام ئەمە هەر خەتای ئەوان نییە، بەڵكو خەتا سەرەکییەکە، وەهمی گۆڕان بوو بە پرۆژەی فاشیلی ئابووریی سەربەخۆ، بە بیزنسی دەوڵەتی کوردیی، بە حەتحەتۆکەکان و لوعبە موخابەراتییەکانی تری نێوان ئەردۆغان و بارزانیی.\nعوقدەی کورد و ئێرانییە صەفەوییەکان لەناو سکۆلارە مێژوونووسەکاندا، لەسەر رەچەڵەکی صەفەوییەکان، دوو بۆچوون هەن و هیچیان بە دۆکیومێنت پشتڕاست نەکراونەتەوە و هەردوو بۆچوونەکەش ئارگیومێنتی خۆیان هەیە. بۆچوونێکیان پێیوایە کە صەفەوییەکان، بە رەچەڵەک لە تورکە ئۆغوزەکانن کە لە سەرەتای چەرخی ١٠ و ١١ ەوە، کۆچێكی بەرینیان لە ئاسیاوە ( لە مەنگۆلیا و قیرقیزستانی ئێستاوە) کردووە. بۆچوونێکی تریش دەڵێ رەچەڵەکیان تێکەڵەیەکە لە کورد، قزڵباشیی و ئێرانییە دێرینەکان، بە کوردستان و تورکمانستانیشەوە. ئەوەی کە ئەنثرۆپۆڵۆجیستەکان و موئەریخەکان ساغیانکردووەتەوە، عوثمانییەکان بەتایبەتیی لە جوغزی زمانناسیی و ئایدێنتیتی، کولتوور و زمانەوە، هابیتۆسی تورکە ئۆغوزەکانیان وەرگرتووە و درێژەیان پێداوە.\nلەم نێوەدا، تیرە و هۆزە کێوییەکانی کورد، لەسەرەتادا خۆیان بە ئێرانیی زانیوە ( بە میزۆپۆتامیای جارانیشەوە) و داکۆکییان لە ئێرانییبوون و لە صەفەوییەکان کردووە. ئەم دوو ئیمپراتۆریایە، دوو ڤێرژنی جیاوازی شیعیی و سوننییان بۆ برەودان بە قەڵەمڕەوییەکانیان، بەکار هێناوە. بەهۆی گەشەکردنی حیقدی طائیفیی و مەذهەبیی لەنێوان عوثمانییە سوننەکان و ئێرانییە صەفەوییە شیعەکاندا، بەهۆی فڕوفێڵ، لە گیرفانکردن و بەڵێندانی سیاسیی و ئابوورییەوە، زۆرینەی رەهای سەرۆک هۆز و تیرە کوردییە شاخاویی و شوانکارەییەکان، لایەنگرییان لە لەشکری عوثمانییەکان کردووە و بەیعەتیان داوە. ئەم خۆساغکردنەوەیەی زۆرینەی کوردەکان بەلای عوثمانییەکاندا، یەکێکە لە فاکتەرە هەرە سەرەکییەکانی سەرکەوتنی تورکە عوثمانییەکان بەسەر ئێرانییە صەفەوییەکاندا، لەشەڕی چاڵدێراندا، یەکێکیشە لەو فاکتەرانەی کە کورد، لە پرۆژەی دەوڵەتداریی و سەربەخۆیی دوور بخاتەوە.\nئێستا، پاش تێپەڕبوونی پتر لە پێنج صەد ساڵ بەسەر ئەو شەڕە گەورەیەدا کە باڵادەستیی عوثمانییەکانی لێکەوتەوە و کوردستانی ئێستای عێراق و بەشێکی زۆر لە جیۆگرافیای ناوچەکە، بەتەواویی کەوتنە ژێر قەڵەمڕەویی عوثمانییەکانەوە، بە درێژایی ئەو مێژووە، هەمیشە ئەم باوباپیرانەی ئێمەی کورد، بەهۆی دەمارگیریی طائیفیی و مەذهەبییەوە، بە ڤێرژنی جیاواز و بە میثۆدی جیاواز، رقیان لە ئێرانییەکان و لە شیعە بووە و هەمیشە عەمالەت و نۆکەرایەتییان بۆ تورکە عوثمانییەکان کردووە. وێڕای هەموو ئەو مێژووە دێزەی باووباپیرانمان، ئەو هەموو وەلائو رەعییەتەی بۆ ئیمپراتۆریای عوثمانییەکانیان پێشان داوە، ئەگەر بە قەبارە و بە چەندایەتیی ئەژماردی بکەیت، لە پێنج صەد دانە ساڵدا، بە ئەندازەی ئەم پێنج ساڵەی دواییان نەکردووە کە رائیدەکانی دەوڵەتی کوردیی و مافیا ئۆریجناڵەکانی کوردایەتیی بۆ تورکیای نیۆعوثمانیی و ئەردۆغانیان کردووە.\nئایا ئەم ویلایەتە لەعنەتییە کوردییە و ئەم شێخنشینییە نەوتییەی ئەردۆغان و ئۆغلو کە بەڵێینان بە شێخەکانی کوردایەتیی داوە، تا کەی دەبێ لێی نەدرێ و بە جورئەتەوە، تەحەدای نەکرێ؟ تا کەی رێگە بدرێ گەلی کورد، کێشە سیاسییەکەی و کێشەی نەبوونی عەدالەتی کۆمەڵایەتیی، کێشەی خودی ژیان و برسییەتیی، بۆ شاردنەوەی گەندەڵیی و دزییەکانی رابەرانی کوردایەتیی، بکرێ بە کێشەیەکی طائیفیی و مەذهەبیی؟ بەڵێ، لێسەندنەوەی ئەم بیرە نەوتانە و ئەم قاچاغچییەتەی نەوت لە تورکیا ، لە پارتیی و لە شەریکە دزەکانی پارتیی( یەکێتیی)، ئەرکێکی نەتەوەیی و نیشتمانییە و دەبێ بە جورئەتەوە دەستی بۆ ببردرێ. ئەمەش بەبێ لێدان لە سەری رزیوی کوردایەتیی و لە سیمبۆڵەکانی کوردایەتیی، مەیسەر نابێت.\nگۆڕان، دەیتوانی لای کەمی ئەمە بکات و لە رێی حکومەتی فیدراڵی عێراقەوە بیکات، بەڵام بەهۆی کارتە نەژادیی، طائیفیی و مەذهەبییەکانی پارتییەوە، بە هۆی ئەوەی مەعدەنی ئەصڵیی گۆڕان، لە ئاسن، پلێت و بورغووەکانی کوردایەتییەوە، تەجمیع کراوە، توانای تەحەداکردنی نییە و ناسیۆنالیزمە نەژادییەکە و خورافاتەکانی کوردایەتیی، کۆتی عەقڵی گۆڕانیان کردووە. گۆڕان، شەهامەتی سیاسیی و فیکریی تێدا نییە کە ئەم ئەرکە لە ئەستۆ بگرێت، چونکە بەشێکی زۆر لە مەعدەنی قیادیی و کادیرەکانی، هەمان مەعدەنە نەژادییە-طائیفییەکەی پارتییە و پارتییش، زۆر بە باشیی تەشخیصی یەک یەک دەمارە نەژادیی و دەمارە طائیفییەکانی سەرجەم حیزبە کوردییەکانی تری لە کوردستانی عێراقدا، کردووە.\nچەندین ساڵە، نیۆعوثمانییەکان، لە رێگەی کۆمەڵێ مورتەزیقەی کوردایەتییەوە، لە رێگەی کۆمەڵێ قائیدی دزی کوردایەتییەوە، بە خەیاڵاتی خۆیان خەریکی راژەنینی زیندووکردنەوەی ویلایەتی موصڵ و لکاندنەوەین بە تورکیاوە کە زۆربەی کوردستانی عێراق( بە کەرکوکیشەوە) لە خۆ دەگرێ. لەلایەک، بەهۆی ئەم حەشیش و کۆکایینەی کوردایەتیی بۆ تەخدیرکردنی رای گشتیی و بزواندنی حەماقەتی نەژادیی، گوایە کورد، دەبێ بە خاوەنی دەوڵەتی سەربەخۆ؟ ی خۆی و نەوتەکەیشی بۆ خۆی؟! دەبێت، بازاڕێکیان لە حەماقەتی سیاسیی دروست کردووە کە زۆرینەی کادیر و سیاسیی حیزبەکانی تریش، بە کۆرس دەیانقیڕاند.\nلە لایەکی تریشەوە، هەرکەسێ بچووکترین رەخنەی هەبووایە، خێرا و لێکدا لێکدا، تەخوینیان دەکرد و بە پیاوی ئێران و شیعەیان لە قەڵەم دەدا. لە کاتێکدا خۆیان نۆبەرەی جاسوسیی و مورتەزیقەییان بۆ ئێرانییەکان( شاهەنشاهیی و ئیسلامیی) دەستپێکردووە. سەرگرتنی ئەم هەموو شەپۆلە لە تەخوینکردن و بازاڕگەرمیی ئەم کوردایەتییە ئۆریجناڵە، بۆ ئەوە دەگەڕێتەوە کە رائیدەکانی کوردایەتییە عادییەکە، شەهامەتی سیاسییان تێدا نەبووە لە جوغزی فیکریی و سیاسییەوە، بەرەنگاری ئەم فاشیزمە سیاسیی، ئایدیۆلۆژیی و کولتوورییە، ئەم فاشیزمە نەژادیی، طائیفیی و مەذهەبییە، ببنەوە. بە پێچەوانەوە، زۆرجار خۆیان کەمپەینیان بۆ کردووە.\nکاتێ پارتیی بە عەنتەرییاتی کوردایەتیی، پارلەمان و پرۆسێسی سیاسیی لە کوردستاندا لەکار دەخات، رێک لەو ئەکتە سیاسییەی ئیتیحاد و تەرەقیی سەردەمی سوڵطان عەبدولحەمیدی دووەم دەچێت کە دەستوریان هەڵپەسارد و بە ” مەشروطییەت” هەمووانی ناچارکردەوە کە روو لە بابولعالیی ( طۆپ قاپیی) گەنجە تورکەکان، بکەن. ئێستا بابولعالییەکە، یان طۆپ قاپییەکە، ئەو موئەسەسە فاشیل و فاسیدەیە کەناوی نراوە( سەرۆکایەتیی هەرێم) و شەخصی سەرۆکی پارتییش، رۆڵی میرە کوردێکی ناشەرعیی دەگێڕێت.\nکاتێ گۆڕان لە طۆپ قاپیی کوردایەتییەوە، فەتوای دەرکردنی لە پارلەمان و لە حکومەت دەدرێ، لەبەرامبەردا، گۆڕان لەو ماوە زۆرەدا، جورئەت نەیگرت و شەهامەتی ئەوەی نەبوو، بەبەرچاوڕۆشنییەوە لەم حکومەتە مورتەزیقە، لەم حکومەتە فاشیل و فاسیدە بێتەدەرەوە. ئێستاش دەیان کادیر، پارلەمانتار و راوێژکاری ساقیطی کوردایەتییان هەیە، چاویان لەوەیە لە طۆپ قاپیی پایتەختی کوردایەتییەوە، لێبووردنی گشتییان بۆ دەربکەن و بگەڕێنەوە دونیای غەزوبەزی دەوڵەتە کوردییە موخەڕیب و عەمیلەکە.\nباووباپیرانی ئێمە، پتر لە پێنج صەد ساڵ نۆکەرایەتیی و عەمالەتیان بۆ تورکە تۆرانیی، عوثمانییەکان( تا بە نیۆعوثمانییەکان دەگات) و فاشیزمی ( تورکیی-سوننیی- مەذهەبیی و میللییگەرایی مورتەزیقە) کردووە. ئایا دەکرێ نەوەی نوێ، نەوەکانی ئاییندەش، هەر درێژە بە حەماقەتی ئەم باجدانە طائیفیی، مەذهەبیی و نەژادییە بدەن؟ هەموو ساڵەکانی تر بەلاوە بنێ، باشە، پێنج ساڵ بەس نییە بۆ ئەوەی کەسێک بە خۆی بڵێ سیاسیی و قسە لەچارەنووسی گەل و نیشتمانێک بکات، فێی کوردایەتیی و خوزیعبەلاتەکانی دەوڵەتی کوردیی بەری نەدات و بە شەهەماتەوە، شەق لەم صەنعەتە زەلیل و لەم هەڕاجە سیاسییەی فاشیزمی کوردایەتیی نەدات.\nگۆڕان و پرسی کورد!\nلە تازەترین دەرکەوتنی رێگشگ، لە لەندەن، داوا لە کادیرەکانی گۆڕان دەکات، گۆڕان، لەبەردەم گفتوگۆیەکدایە کە لەم هەلومەرجە سەختەدا، چیی بکات؟ هەروەها پێیوایە بیروبۆچوونی جیاواز هەیە لەسەر ئەوەی گۆڕان چیی بکات؟ بەڵام هەموویان لە روانگەی دڵسۆزییەوە بۆ پرسی کورد و بۆ بزوتنەوەی گۆڕان…سەرچاوە دەگرن… تاد. باشە بەڕاستیی، گرفتی گۆڕان، گرفتی کێشەی سیاسیی گەلی کوردە ( ئەوەی ناو نراوە پرسی کورد)؟ ئایا بەڕاستیی، گۆران لە کوێی ئەم پرسەدا وەستاوە؟ بۆ ئەوەی وەڵامی ورد و پانوپۆڕی ئەم پرسیارە بدرێتەوە، دەبێ ئاوڕێک لە مێژووی سیاسیی بزوتنەوە سیاسییەکانی کورد و ئەو مەرجەعە سیاسییانە بدرێتەوە کە ئەم بانگەوازە دەکەن و خۆیان بە خاوەنی ئەم کێشەیە یان ئەم پرسە، دەزانن.\nروانگەی دڵسۆزیی، بەدەر لەوەی تەعبیرێکی زۆر عاطیفیی و لاواندنەوەیە، لە دوورونزیکەوە، پێوەندیی بە پارادایم و مۆدێلە سیاسییەکانی کێشەی گەلی کوردەوە نییە. سەرەڕای ئەوەی لە هەموو مێژووی کۆن و نوێی عێراقدا، لە هەموو مێژووی کۆن و نوێی ئەو وڵاتانەی جیۆگرافیای کوردستانیان تێدایە، هیچ کاتێ وەکو ئێستای عێراق، پرسی سیاسیی کورد، کاڵ نەبووەتەوە. شتێک هەیە بەناوی پرسی چەند حیزبێکی مورتەزیقە و پرۆکسییەوە کە کێشەی سەرەکییان ئەوەیە کامیان زۆرترین خزمەت بە وڵاتانی ئیقلیمیی بکەن و کامیان لە پاداشتی ئەم مورتەزیقەییەدا، زۆرترین تاڵانیی و چەتەگەرییان لە سامانە سروشتییەکانی کوردستان، بەردەکەوێت؟ هەروەها، کامیان لە دزیینی دارایی ئەم نیشتمانەدا، پشکی باشتریان دەبێت.\nراستییەکەی جگە لەو کێشەیەی کە ناونراوە، ناوچە جێناکۆکەکان، ئەگەر روئیای نیشتمانیی لەناو حیزبە کوردییەکاندا هەبووایە، چارەسەرکردنیان ئاسان دەبوو. لە راستییدا، چونکە حیزبە کوردییەکان، ئەجێندای دەرەکیی و ئیقلیمیی جێکەوت دەکەن، خۆیان موخەڕیبن و زۆرترین زیانیان لە پرسی سیاسیی کورد و جیۆگرافیا سیاسییەکەی داوە( پارتیی بۆ نموونە، هەرگیز نەیویستووە کەرکوک بەشێک بێت لە کوردستان، بەڵام نەوتەکەی دەوێت). هەرگیز نایانەوێ پرسی کورد، کۆتایی پێبێت، بەڵكو دەیانەوێ ئەم تیجاڕەتی کوردایەتیی و دزیینی دەیان ملیارد دۆلارییە، درێژەی هەبێت.\nئێستا، دوو پارادایم و دوو مۆدێلی سیاسیی بۆ پرسی کورد لە ئاستی کوردستانەکان و ناوچەکەدا هەن. ئەم دوو روئیایە لە دوو کامپی جیاوازەوە، مەرجەعییەتی سیاسیی و فیکریی وەردەگرن و لە پراکتیک و لە دیدی سیاسیی و ئایدیۆلۆژییشەوە جیاوازییان هەیە و بگرە کۆنترادیکتی( موتەناقیض) یەکترییشن.\n１- پارادایم و مۆدێلی پەکەکە، خۆی لە هەدەپە، پەیەدە، یەپەگە و هەموو لقوپۆپەکانی auxiliaries نزیک لە پەکەکەدا، دەبینێتەوە. ئەم پارادایمە، لەسەری سەرەوە، تەجاوزی ناسیۆنالیزمی نەژادیی- کوردیی و کوردایەتیی کردووە. مۆدێلێکی نیشتمانیی، مۆدێلی پێکەوەژیانی نەژاد، نەتەوە و گرووپە کۆمەڵایەتییەکانی پێشکەشکردووە و کاری لەسەر دەکات. وێڕای ئەوەی فاشیزمی تورکیی و مەذهەبیی، فاشیزمە طائیفییەکەی تورکیا و میحوەری ئەهریمەنی سوننیی، نەیاری ئەم پارادایمە پڕ لە تۆلێرانسەن، بەڵام، لە چاو کوردایەتییدا، پارادایم و مۆدێلی سەرکەوتووترە، وێڕای ئەوەی زۆر گەنجتر و جەوانترە لە پیرەخەڵەفاوی کوردایەتیی. هەموو ئەمانەش بۆ جورئەتی سیاسیی و عەقڵانییەتی شەخصی یەکەمی ئەم پارادایمە دەگەڕێتەوە کە ئۆجەلانە.\n２- پارادایم و مۆدێلی موئەسەسەی ئۆریجناڵی کوردایەتیی، وەکو مەرجەع، خۆی لە( مەلا موصطەفا بارزانیی و پارتیی) دا دەبینێتەوە. هەروەها، بەهەموو ئەوانەی لە فەلەکی ئەودا دەسوڕێنەوە( یەکێتیی بەهەموو ڤێرژنەکانیەوە، حدکا و حدک-ئێران، یەکگرتوو، سەلەفەییەکان، ئیخوانییەکان، چەپە نەژادییەکان… لەگەڵ ئەکادیمیست و نوخبە بەیعەتچییەکانی کوردایەتییدا…تاد)، لەخۆ دەگرێت. هاوکات، مورتەزیقە هاوبەشەکانی ئەردۆغان و کوردایەتیی لە هەردوو کوردستانی تورکیا و سوریادا، لەخۆ دەگرێت. فەشەلی ئەم مۆدێلە تاڵانییەش، فەشەلی راستەوخۆی ناسیۆنالیزمی نەژادیی، عەصابەکانی کوردایەتیی و مەرجەعە سیاسیی و ئابوورییەکەیانە( کوردایەتییە چەتەگەرییەکە).\nلەدەرەوەی ئەو دوو مۆدێل و ئەو دوو پارادایمە، بیرکردنەوە لە پرسی سیاسیی کورد، بەئەندێشەی ئەوەی روئیایەکی جیاواز نیشان بدەیت، بێئەملاوئەولا، دەچێتە خانەی یەکێکیانەوە، جا بەهۆی نزیکایەتیی بیروبۆچوونەکانەوە بێت، یان بەهۆی بەرژەوەندییە سیاسیی و ئابوورییەکانەوە بێت. بە واتایەکی تر، بەهەدەردانی وزەی گەنجان و دەستخەڕۆکردنی نەوەی نوێیە، لە ئێستای کوردستانی عێراقدا، پرسی کورد بەو میکانیزم و میثۆدانەی کوردایەتیی ، هەڵبەسنگێندرێ و باس لە کێشەی سیاسیی کورد بکرێ. هەر ئەمەشە وایکردووە کە مەرجەعی کوردایەتیی، هەموو دەنگە جیاوازەکانی کوردایەتیی، بە یار و نەیارەوە، لە بەرژەوەندیی خۆیدا، مۆبەڵایز بکات و بیانکات بە دەستمایەی سیاسیی و بازرگانییان پێوە بکات و تاڵانیی زیاتریش بە ئابووریی کوردستانەوە بکات.\nلە ئێستادا، بەشێکی زۆری رێکخستنەکانی گۆڕان، کادیرە عەسکەریی و سیاسییەکانی گۆڕان، پارلەمانتارە حەپەساو و راوێژکارە نەژادییەکان، تا رادەی پاڕانەوە و لاڵانەوە لە رێگشگ دەپاڕێنەوە کە قسەیەکیان بۆ بکات، رێگەیەکیان لەم هەموو گومڕاییە سیاسییەی قاچاغچییانی کوردایەتیی و ملیاردێرە سیاسییەکانی کوردایەتییدا پێشان بدات، وەکو منداڵی بێ سەرپەرشت، داوای لێدەکەن تەحەدای ئەم واقیعە سیاسییە تاڵە بکات، بەڵام ئەو بێدەنگە و خۆی داوا لە گۆڕان و قاعیدەکەی دەکات، چیی بکەن؟\nلە بەشی سێیەم و کۆتاییدا، باسی ئەوە دەکرێ کە گۆڕان دەتوانێ چیی بکات و دەبێ چیی بکات بۆئەوەی فەشەل بە پرۆژە ئیستیعمارییەکانی تورکیای نیۆعوثمانیی و پرۆژە ئیستیحمارییەکانی کوردایەتیی بهێنێت؟\nشەنگار سابیر: تاهیر بن جەلون و کێشەی ئەخلاق.


پشکۆ ئەمین: ئێران بەرەو کوێ دەروات و نیازی چی هەیە؟ بەشی حەوتەم و کۆتایی. – WTARIKURD\nئیمام خومەینی لە سەرەتادا سیاسەتی نە رۆژهەڵات و نە رۆژئاوای بەرز کردەوە، لە راستیدا تەنها دژایەتی ئەمریکاو ئیسرائیلی دەکرد. خومینیەکان تەنانەت کۆمەڵکوژی هۆلۆکۆستیان بەدرۆ دەزانی!\nلەشەری هەشت ساڵەی نێوان ئێراق و ئێراندا ئەمریکا هاوکاریی سەدامی دەکرد، ئەو شەرە ماڵوێرانکەرە هەردوو وڵاتی وێرانکرد، بەبێ سەرکەوتن بۆ هیچ لایەکیان کۆتایهات، ماڵویرانی بۆمیلەتی هەردووڵات بەجێهێشت.\nشەری نێوان ئەمریکاو ئیران تەنها کار لەسەر پەیوەندی هەردوو وڵات ناکات، بەڵکوو بەرژەوەندی وڵاتانی تریش دەخاتە مەترسیەوە. ئێران بە سەرگەرووی هورمزدا دەروانێت، هورمز ئەو رێگە ئاویەی کە سێ بەشی نەوتی جیهانی پیاتێپەر دەبێت. چەندینجار ئێران هەڕەشەی داخستنی کردوەو چەندین کەشتی لەو گەروەدا ڕاگیراوەو سوتێنراوە.\nساڵی 2003 ئاشکرابوو کە ئێران بەدزیەوە یورانیۆمی پیتاندوە، ئەمەش رێگە پێنەدراوەو نارەسمیە. واتە ئیران هەوڵی بەدەست هێنانی چەکی ناوەکی( ئەتۆم) دەدات. ئەمکارە بووە هۆی تێکچوونی زیاتری پەیوەندی نێوان هەردوو وڵات و وڵاتانی رۆژئاوای ئەوروپاش.\nسەرانی ئێران دەڵێن: بەرنامەو کارەکە و هەوڵەکانمان بۆ کاروباری خزمەتگوزاریانە و ئاشتیانەیە، نە ئەمریکاو نە ئەوروپا بروایان بەئیران نەکردو تاوانباریان کرد، بەوەی هەوڵی دروستکردنی ئەتۆم دەدات. نەتەوە یەکگرتوەکان سزای ئابوریان بەسەردا سەپاند، ئیران تووشی داڕمانی دارایی و، خەڵکەکەشی توشی هەژاری و بێکاری هاتووە.\nلە 2013دا رۆحانی لەژێر فشاری سزاکانداو لەتاو برسیتی داوای رێکەوتن نامەی ئەتۆمیی کرد، بەڵام گوێی لێنەگیرا. لە 2015دا لەسەردەمی ئوبامادا، رێکەوتننامەی ئەتۆمی ئێران و وڵاتانی خاوەن مافی فیتۆی ناو نەتەوە یەکگرتوەکان واژۆکرا ( ئەمریکا، رووسیا، چین، بریتانیا، فەرەنساو ئەلمانیا. رێکەتنەکە وەهابوو ( گەرئێران واز لە پیتاندنی یۆرانیۆم بهێنێت، کارەکانی تەنها بۆ خزمەت گوزاری ئاسشتیانە بێت، بیر لەکارو ئامانجی سەربازی نەکاتەوە، ئەوا سزاکان وردە وردە لەسەری لادەبرێت. بۆ ئەمە دەبێت ئێران رازیبێت بە چوونی پشکێنەرانی نەتەوە یەکگرتوەکان بۆ پشکنینی بنکەکانی ئەتۆمی ئیرانی.\n08/05/ 2018 سەرۆکی ئەمریکا ترەمپ بڕیاری کشانەوەی\nتاکلایەنانەی لە رێکەوتنەکەداو سەرلەبەری ریکەوتنەکەی هەڵوەشاندەوە. بە بیانوی ئەوەی ئێران پەیمانەکەی شکاندوەو، وتی:\n( ئەو رێکەوتنە خراپترین رێکەوتن بووە، ئێران خەریکی پیتاندن و دروستکردنی موشەکە، دەبێت سزاو فشارو گەمارۆی زیاتری بخرێتە سەر تا دەستی بەچەکی ئەتۆم نەگات. بۆیە ئەمریکا تاکلایەنانە سزای توندی بەسەر ئێراندا سەپاند. ئەمە بووە هۆی دابەزینی زیاتری نرخی دراوی ئیرانی بەرامبەر بەدۆلار. لە %80 زیاتری بەهای خۆی لە دەستدا. بەرزبوونەوەی نرخی دولارو هەڵاوسان و زیادبوونی برسیەتی و نەبونی و هەژاری، دابەزینی هەناردەکردنی نەوت و بازرگانی لەگەڵ ئەوروپادا بەتایبەتی،\nگەرچی وڵاتانی فەرەنسا ئەڵمانیا بریتانیا رووسیا چین کە نێوانیان لە گەڵ ترەمپدا باش نەبوو، نەکشانەوە و بەردەوام بوون لەرێکەوتنەکە. ئیرانیش بە رێکەوتنەکە رازیبوو، لە مانگی شەشی هەمان ساڵدا ئێران رایگەیاند، دەیەوێ بنکەی کڵاوەی ئەتۆمی دروستکات، عەلی ئەکبەر سالحی سەرۆکی بنکەو ئاژانسی ئەتۆمی وتی: ئێمە هەرچ کارێک بکەین لەچوار چێوەی رێکەوتنەکەدا دەیکەین، بەڵام ئیسرائیل هەرەشەی لە ناو بردنی ئەتۆمەکەی ئێرانی کرد، ئەڵمانیا و فەرەنسا و بەریتانیا لەم کارەی ئێران تورەو نیگەران بوون.\nلە 8 ئەپریلی 2018دا ترەمپ بۆیەکەم جار سوپای پاسدارانیی خستە ناو لیستی تیرۆرەوەو بریاری زیادکردنی سزاکانیدا. بۆ روخاندنی ئیران، هەندیک خۆپیشاندان روویاندا، ئیران لەیەمەنەوە هێرشی کردە سەر سعودیەو گڕی بەردایە پاڵاوگەی نەوتی ئارامکۆ، ئێران بریاری زیاتر پیتاندنیدا.\nلە 2019دا بەریتانیا دەستی گرت بەسەر کەشتیەکی نەوت هەڵگری ئیرانیدا لە گەروی جەبەل تاریق، لە وەڵامدا ئێران لەگەروی هۆرمزدا هێرشی کردە سەر چەند کەشتیەک لەوانە بەریتانیەکی تێدابوو، هەر لەورۆژانەدا فرۆکەیەکی بێ فرۆکەوانی ئەمریکی خرایە خوارەوە. ئەمریکا لەشەوی 03/01/2020 دا جەنراڵ قاسم سلیمانی و مەهدی موهندیس بە فرۆکەی بێفرۆکەوان لەنزیک فرۆکەخانەی بەغدا کوشت. ئەمە کارێکی گەورەبوو ترەمپ کردی، ئیرانیەکانی تورەکردو بریاری تۆڵەسەندنەوەیاندا.\nئیران لەشەوی 8/1 لەتۆڵەی سلیمانیدا 8 ساروخی نا بەدوو بنکەی ئەمریکیەکانەوە بە پێی سی ئین ئین 11سەربازی ئەمریکی برینداربوون،\nلە 13 /01/2021 دا، ئیران رایگەیاند کە دەستدەکەن بە بەرهەمهێنانی یورانیۆمی کانزایی، واتە گەرئەم پیتاندنی یورانێۆمی کانزایە بگاتە %90 ئەوا دروست کردنی چەکی ئەتۆمی زۆرنزیکە، ئەڵمانیا و فەرەنسا و بەریتانیا لەمە نیگەران بوون، بەیاننامەیەکیان دژ بەم کارە دەرکرد، شەرەکە هەر بەردەوامە ترەمپی کۆماریی رۆشت و بایدنی دیموکرات هات.\nپاش هاتنە سەرکاری بایدنی دیموکراتخواز و رۆیشتنی ترەمپ لەکۆشکی سپی، وا دیسانەوە باس و خواسی ڕێکەوتنی ئەتۆمی ئیران و ئەوروپاو ئەمریکابە تایبەتی هێنرایەوە سەر میزی گڤت و گۆو دەستپێکردنەوەی دانوستانەکان، دەوتریت بەرەو پیشەوە دەروات بۆیە بازاری ئیرانیش بەرەو بوژانەوە دەروات.\nرووسیا بەشیوەیەکی گشتی پشتیوانی ئیران دەکات لەململانیکاندا لەگەل ئەمریکادا، لافۆرف وەزیری دەرەوەی روسیا وتی موسکۆو تاران دەخوازن کە ئەمریکا بگەرێتەوە بۆ رێکەوتنی ئەتۆمی و دۆزینەوەی ریگە چارەیەکی گونجاو دەرباری ریکەوتنەکە. جەواد زەریفی وەزیری دەرەوەی ئییران وتی: ئیران ئامادەیە پابەندبێت بە ریکەوتنی ئەتۆمیەوە گەر سزاکانی لەسەر لاببریت و گەمارۆکان هەڵبگیریت لەسەری. لەملاشەوە رۆحانی سەرۆک کۆماری ئیرانیش داوای گەرانەوەی بۆ ریکەوتنی ئەتۆمی کردو، وتی: چوارسالە گەمارۆ و هەلوەشاندنەوەکە هیچ دەرئەنجامیکی باشی نەبوە بۆیە گەرانەوە باشترە.\nلە27/03/2021دا لەتاران، ئێران لەگەڵ چیندا رێکەوتنێکی ستراتیژی سیاسی و ئابوری گەورە و گرنگیان بۆ ماوەی 25 ساڵ واژۆکرد. ناوەرۆکی ریکەوتنەکە هەمووی ئاشکرا نەکرا، تەنها 18 لاپەرەی ئاشکرابووە. پیدەچیت کە هەموو بوارەکانی گرتبیتەوە، لەچەک و تەقەمەنی سەربازیەوە تا یاری مندالان. ئیران بەمە توانی زۆرشت لەو هاوکێشەیەی کە تێی کەوتبوو بگۆریتو خۆی رزگاربکات و دەرگایەک بەرووی خۆیدا بکاتەوە. تائیستا لەلایەن ئەمریکاو بایدنەوە تەنها هەرەشەو قسە هەیە. بەپێ ئەو ریکەوتنە، چین لەناو ئیراندا کۆمەڵێک پرۆژەی وەبەرهینان لەبوارەکانی بانک و گواستنەوەو وزە و بەندەرو گەشتوگوزارو پیشەسازی و خزمەتگوزاریی جێ بەجیدەکات، کە دەبیتە هۆی بوژاندنەوەی ئابوری ئیران و چینیش نەوت و گازو پترۆکیمیای لەئیران دەکرێت بە نرخیکی هەرزان، وە هەروەها بەهیزکردنی پەیوەندی سەربازیش دەگریتەوە. ئەمکارەی چین زیندوکردنەوەی ڕێگەی ئاوریشمی چینە کە لەکونیشدا بەئیراندا تیپەریوە. ئەم ریکەوتننامەیە دەبیتە هۆی کەم کردنەوەی ئەو پاڵەپەستۆ ئابوریەی ئەمریکا لەسەر ئابوری ئیران دایناوە. ئەمە دووهەم ولاتی گەورەیە لەدوای رووس لە گەل ئیران دەبنە هاوپەیمان.\nرۆژنامەنوسیک پرسیاری لە بایدن کرد دەربارەی ئەم ریکەوتنە، لەوەڵامدا وتی: زۆرم پیناخۆشە کە بەهۆی سزاکانی ئەمریکاوە وەبەرهێنەر و شەریکە رۆژئاوایەکان لە ئیران کشانەوە، ئیرانیش ناچاربوو رووبەرەو رۆژهەلات وەرگیریت.\nئەم ریکەوتنە ئابوریەی هەردوو ولاتی دژ بە ئەمریکا، هۆیەکە بۆ نزیک بوونەوەی زیاترو یەکگرتنی هاوپەیمانانی دژ بەئەمریکا کە رەنگبیت لە کۆتایداببێتە هاوپەیمانییەک، دژ بە رۆژئاواو و ئەمریکا وەک هاوپەیمانی\n( وارشۆ ).\nلەم ریگەیەوە چین دەیەویت وڵاتەکەی ببەستێتەوە بە ولاتانی ترەوەو ئابوریەکەی زیاتر گەشەپیبدات لەخزمەت ولاتەکەی و گەلی چیندا.\nئەمرۆ ئیران بەیەکێک لە وڵاتەهەژارەکانی جیهان دادەنرێت، میلەتەکەی برسی و هەژارو بیکارن. تمەنی ئیرانی دابەزینیکی زۆری بەخۆیەوە بینیوە، قەیرانی ئابوری ژیانی خەڵکەکەی کردۆتە دۆزەخ، لەترسی کوشتن و داپلۆسین و هەلواسین و زیندانیکردن خەڵکەکە ناوێرێت بجوڵێتەوە. چەند جارێک خۆپیشاندان کرا، بەلام بێ بەزەیانە سەرکوتکرا.\nدەسەڵاتی مەلاکانیش لەهەوڵی ئەوەدایەو ئامانجیەتی ببێتە هێزێکی ئەتۆمی، وڵاتانی ئەوروپی و ئەمریکی و ئیسرئیلی و ناوچەکەش دژایەتی ئەم کارە دەکەن. بەلام بەرگریەکانیان ئەوە نیە بتوانن رێگە لە ئێران بگرن و چۆکی پێدابدەن تا واز لەئامانجەکەنی بهێنێت.\nئێران لەناوچەکەدا زیرەکانە سیاسەت دەکات، هەر لە پشتگیری کردنی رژیمی سوری لەکاتی کەوتنیدا لەسەردەمی بەهاری عەرەبیەوە تاکوو بەئەمڕۆ دەگات. بەهیزو پارەو نەوت و ناردنی سوپای پاسداران بۆ بەرگری لە رژیمی ئەسەد، ئێستا خاوەنی بنکەو جەماوەرێکی زۆرە لە سوریادا.\nهەروەها لەسالانی 2014 وە پاش هێرش و داگیرکاریەکانی دەوڵەتی ئیسلامی لە عیراق و شام (داعش)، ئێران هات بە هانای شیعەکانی عیراقەوە، بەچەک و سوپاو شارەزایانی سەربازی لەدژی داعش هاوکاریکردن، بەمە هەستی شیعەگەری زیاتر زیندو کردنەوەو دەیان گروپی چەکداری لێدروستکردن لەخزمەت بەرژەوەندیەکانی خۆیدا.\nئێران شەرێکی گەورەی لەیەمەندا بەحوسیەکانی دروست کردوە بە چەک و تەمرین پێکردنیان پێدانی جبەخانەیەکی گەورەو فرۆکەی بێفرۆکەوان و ساروخ و بە بەردەوامی پشتیان دەگرێت. بەمە توانیویانە یەمەن تێک و پێک بدەن. لەیەمەنیشەوە حوسیەکان بەفرۆکەی بێفرۆکەوان و ساروخی کروز هێرش دەکەنە سەر کیڵگە نەوتیەکانی سعودیەی، دۆستی ئەمریکاو گەورەترین بازارو فرۆشیاری نەوتی جیهان.\nئەمرۆ ئیران لە ناوچەکەدا لە چوار وڵاتدا توانیویەتی گروپی چەکدارو هێزێکی گەورەو پاڵپشت بۆخۆی دروست بکات، لە یەمەن و سوریا لوبنان و عیراقدا.\nلە رێگەی دژایەتی بۆ ئەمریکاو هەڵدانی دروشمی مەرگ بۆ ئەمریکاو بۆ ئیسرائیل لەهاتنە سەردەسەڵاتی خومەینیەوە، هەموو دژەکانی ئەمریکاو ئیسرائیلی والێکردووە ببنە پاڵپشتی ئیران، هەم لەناو چەکەو هەم لە دەرەوەی ناوچەکەشدا. فەلەستینیەکان، بەتایبەتی جیهادو حەماس، کە سونە مەزهەبن و بە بەرەی دژی ئیسرائیل و ئەمریکا دەناسرێن. ئیران بەچەک و ماڵ هاوکاریانە. گروپە کۆمنستە کۆنەکانی سەردەمی شەری سارد، کە ئەمریکایان بە ئیمپریالیزم ناودەبرد وەک روسیاو چین و کۆریا و ڤەنزویلا کە دژەکانی ئەمریکان و هەرهەموویان ئەمرۆ دۆستی ئیرانین.\nهاوکاریەکانی ئێران بۆ حیزب اللە لوبنانی و پشتگیریەکانی هەرلەسەرەتای دروستبوونی حیزب اللەوە ئاشکرایەو نهێنی نیە، دەیان گروپی لە ئەفگانستان و پاکستان و دەیان شوینیتر هەیەو هەموویان چەک و پارە لە ئیران وەردەگرن و لەخزمەت بەژەوەندیەکانی ئیراندا کاردەکەن.\nئیران لە ڕێگەی ئەم وڵات و گوروپ و لایەنانەوە هەنگاو بۆ دروستکردنی هیلالی شیعی و گەیشتن بەچەکی ئەتۆمی چڕترکردۆتەوە.\nدەیەوێت لەرێگەی ئەم چەکدارانەوە ئەمریکاو وڵاتانی ئەوروپی کە رێگرن لە بەردەم ئێران بۆ بەرهەم هێنانی ئەتۆم و هیلالە شیعیەکەیدا لە ناوچەکە دەربکات و خۆی ببێتە گەورەترین هیزو دەسەڵات. گەر ئەمریکا لە ناوچەکەدا نەبوایەو بەسزاکانی رێگری لە ئێران نەکردایە، گەر ئیسرائیل بە هێرشی بەردەوام بۆ سەر بنکە ئەتۆمیەکانی و لەناو بردنی شارەزاکانی بەردەوام نەبوایە، بێگومان ئێستا ئێران زۆر لە ئامانجەکانی کە دروستکردنی هیلالی شیعی و چەکی ئەتۆمیە نزیک ببوەوە، خۆ گەر بێتوو ئەمریکا لەناوچەکە بکشێتەوە، ئەوا لە هەردوو ئامانجەکەی زۆر نزیک دەبێتەوە.\nئیران بە هاوکاری رووس و کۆریای باکور پیتاندنی یۆرانیۆمەکەی رۆژ بە رۆژ بە ئاشکراو بەدزیەوە بەرەو پێش دەبات.\nسیاسەتی نەزانانەی هەرسێ سەرۆکە یەک لەدوای یەکەکانی ئەمریکا ( ئۆباماو ترەمپ و بایدن) هۆکاری بەهێزبوونی ئیرانین.\nئۆباما بەسیاسەتی هەڵەو نەزانانە لە گفتوگۆ کردن لەسەر رێکەوتنی ئەتۆمی و ئازادکردنی بەشێکی زۆر لەپارە سڕکراوەکانی ئێران، تاوانباری سەرەکیە، پاشان ترەمپ.\nترەمپ تەنها بیری لەبەرژەوەندی ئەمریکا دەکردەوەو نەیدەویست خۆی تووشی شەڕێک بکات، کە بەهۆیەوە ئەمریکیەکان جاریکیتر هەڵی نەبژێرنەوە، چونکە لەکاتی بانگەشەی هەڵبژاردنەکاندا بریاریی گەرانەوەی سوپاکەیدا، ترەمپ هیچ گوێی نەدا بە دۆست و هاوپەیمانەکانی ئەمریکا لە ناوچەکەدا کە دژی ئێرانێکی خاوەن چەکی ئەتۆمی بوون، بیرکردنەوەو هەوڵدانی ترەمپ بۆ کشانەوەی سوپاکەی لە ناوچەکەو هەڕەشەکانی سەر ئیرانیشی جگە لە کوشتنی سولەیمانی، تەنها هات و هاوار بوو. لەبەرامبەردا ئێران هەوڵەکانی زیاتر کرد بۆ گەیشتن بە ئامانجەکانی. سیاسەتی هەڵەی ترەمپ ئیرانی بەهێزترکرد، هەوڵەکانی بۆ بە دەستهێنانی چەکی ئەتۆمی خیراترکرد.\nپاش تەرەمپ بایدن هات\nبایدن وەک هەموو دیموکرات خوازەکانی ئەمریکا پیادەکەری سیاسەتی نەرم و شەرمنانەیە، نەشیش بسوتێ و نەکەباب. لەسەردەمی بایدندا هێرشەکانی ئێران زیاترو چرتر بوونەتەوە، بەتایبەتی لە رێگەی فرۆکەی بێفرۆکەوانەوە، کە دەوترێت ئێران خۆی دروستی دەکات.\nئەم فرۆکەی بێفرۆکەوان ترس و دڵە راوکێی لای ئەمریکیەکان پەیدا کردووە. ئێستا هێرشەکان وەک کاری رۆژانەی لێهاتوە، هەر رۆژە بەراکێت و بە فرۆکەی بیفرۆکەوان لەبنکەیەکی سوپا و لەسەفارەتی ئەمریکی لە ناوچەی سەوز و لەنزیک هەولێر دەدرێت.\nلەتۆڵەی ئەمانەدا، بایدن بریاریدا لەشەوی 27/06/2021دا هێرشێکی ئاسمانی دژی چەند ئامانجێک لە سنوری سوریاو ئیراقدا بکرێت. بەوتەی جۆن کێربی وتەبیژی پەنتاگۆن، بنکەو شوێنی هەڵگرتنی چەک و جبەخانە و فرۆکەی بێفرۆکەوان بوون. لە پاش ئەم هێرشە وەزیری دەرەوەی ئێران جواد ضەریف داوا لە نوێنەری دەرەوەی یەکیەتی ئەوروپا جۆزیف بۆریل دەکات، هەموو هەوڵێک بخاتە گەر بۆ گەرانەوەی ئەمریکا بۆ رێکەوتنی ئەتۆمی لەگەڵ ئیراندا.\nبایدن ئامادەی خۆی دەربرێ بۆگەرانەوە بۆ رێکەوتنەکە، ئێستا ئیران دەزانێت بایدن نیازی چیە، ئەفگانستان دەبینێت کە بایدن پاش 20 ساڵ بریاری گەرانەوەی تیادا، بۆیە چاوەروانە لەئیراقیش بکشیتەوە. بەم کارانە بایدن دەڵێت: دەبێت ئێمە چاومان لە سەرچین بێت کە دژایەتی بەرژەوەندیەکانمان دەکات، نەک ئەم شەرانە کە کۆتایان نایەت!!\nئەمریکا لەسالی 2003دانزیکەی 160 هەزار سەربازی ئەمریکی هێنایە عیراق بۆ جەنگ دژی سەدام حوسەین و رژیمەکەی. پێدەچیت بایدن پاش نزیکەی 18 ساڵ شەرو مانەوەیان لەعیراق بەهەمان شێوە چۆن سوپاکەی لە ئەفگانستان کشانەوە، لەعێراقیش بیکشێنێتەوە.\nئیران بەتەمایە کشانەوەی ئەمریکا لەعیراق رووبدات، ئەمەش مانای چۆڵبوونی گۆرەپانەکەیە بۆیی و سەرکەوتن و بەهێزبوونی لە عیراقدا، مانای سەرکەوتنی لەسوریاو لوبنانیشدا، ئیران وەک پردێکی پەرینەوە بۆ سوریاو لوبنان دەروانێتە عیراق.\nگەرچی سەرۆک وەزیرانی ئێستای عێراق بەمە رازی نیەو هەیمەنەی ئیرانی ناوێت لە سەر عیراق، بۆ ئەمە سیاسەتێکی ژیرانەی گرتۆتەبەر لەگەڵ دژەکانی ئیرانداو پەیوەندیەکی باشی دروست کردوە لەگەڵ سعودیە و میسرو، بەهیواشە عیراقیەکان لەم کارەیدا پشتگیری بکەن بە تایبەتی سەدریەکان و سونەکان و کوردەکان.\nوا ئەمرۆ راگەینرا کە لە رێکەوتنی نێوان بایدن و کاضمیدا باس لە کشانەوەی سوپای ئەمریکا کراوە لە عیراق، گەرچی ئەمریکا بەئاشکرا دەڵێت ئێمە ناکشێینەوە، بەڵکوو شێوەو کاری سوپاکەمان لەعیراق دەگۆڕین، لەشەرەوە بۆ هاوکاری و راهێنانی سوپای عیراق.\nرۆژنامەی نیورک تایمز دەڵێت: ئەوەی دوێنی لە کۆبونەوەی کاضمی و بایدندا راگیەنرا، تەنها شانۆگەریەکی سیاسیە، دەنا ئەمریکا لە عیراق ناکشێتەوە، دەکرێت ژمارەی سوپای ئەمریکا کەم بکرێتەوە یان شێوەی کارەکان بگۆرێن، بەڵام کشانەوە لە بەرژەوەندی رووسیاو چین و ئیرانە، بۆیە روو نادات.\nلەکاتێکدا رەنگبێت بایدن نەزانانە لەگەڵ ئیراندا رێک بکەوێت و دەرگای ملیاراتی بۆ بکاتەوە وەک چۆن ئۆباما بۆی کردەوەو رزگاری کرد، کاتێک ئەم بایدنە جیگری بوو. بەمەش زیاتر درێژە بدرێت بەم رژێمە ترسناکە خوێن مژە،کە گوێ بەخەڵکی ئێران نادات و برسیان دەکات، لە پێناو ئامانجە سەرەکیەکانی خۆیدا ( ئەتۆم و ناردنە دەرەوەی شۆرش و دروستکردنی هیلالی شیعی و تێرۆر و ئاژاوە لەناوچەکەدا )یە. ئێستا پاش 40 ساڵ لەهاتنە سەرکاری خومەینی و دیکتاتوریەتی ئیسلامی و برسیەتی و بێدادی و هەڵواسین نارازیەکان گەیشتۆتە لوتکە. زیندانەکان پڕن لەزیندانی، رۆژانە لە دادگایەکی گاڵتەجارو چەواشکراودا سزای مەرگ و هەڵواسینی دەیان گەنج دەردەکرێت و بە بەرچاوی کەس و کاریانەوە لەناوەراستی شارەکاندا بۆ ترساندن و تۆقاندنی خەڵکانیتر هەڵدەواسرین. هەربۆیە گەنجان و خەڵکانی ئێران بەگشتی هیوای شۆرش و کودەتایەکی تر دەخوازن، دەبیبنین پاش 40ساڵ لەم رژێمە کۆنەپەرستەی قیتارەکەی خومەینی خستیە گەڕو بەخوینی میلەتی ئیران کاردەکات و دەروات بەرێوەیە، رۆژیک دێت خوێن و گیانی ئەوانیش دەکاتە سوتەمەنی و هەڵیاندەلوشێ.\nئێستا خەڵکی ئێران لەتاو بێکاری و برسیەتی و بێئاوی و بەهۆی قەیرانی ئابوری و دابەزینی نرخی تەمەن بەهۆی سزاکانی ئەمریکاوە لەباریکی خراپدا دەژین. بۆیە رۆژانە خۆپیشاندان دەکەن.\nدەوترێت گەر خۆپیشاندانەکان بەردەوامبێت رەئیسی سەرۆک وەزیرانی تازە هڵبژێراو نوێنەری خامنەی کە بەجەلاد دەناسرێت، ناتوانێت بە ئاسانی تورەی خۆپیشانانەکان دامرکێنێتەوە و بێدەنگیان کات. بۆیە دەکرێت بە یەکگرتنی هەموو خوڵکی ئیران دژی رژیمی ئاخونەکان، وەک سەردەمی شا، جمهوری ئیسلامی و ویلایەتی فەقی پاش 40 ساڵ لە بنەوە هەڵدەتەکێنین.\nرۆحانی میانڕەو نەرم و نیانبوو توانیبوی بە وتارە نەرمەکانی تووڕەیی جەماوەر راگرێت و هیوایەکیان پێ ببەخشێت. بەڵام بەهاتنی رەئیسی توڕەو هەڵواسەرو بکوژ، جەماوەرە ناتوانێت زیاتر خۆیراگرێت لەبەردەم برسیەتی و بێ ئاوی و بێ کارەبای رۆژانەش مەرگ و لە دەستدانی خۆشەویستانیان بە هۆی کۆرۆناوە ببینین، سەرباری ئەمانەش هەرەشەو توندوتیژی رەئیسی کە لە خەتی خامنەی لانادات، کە دژی ریکەوتنەکەیە، هەر لەبەر ئەوەشە خامەنەی لە وتارێکیدا بەگروپی میانرەوی روحانی دەڵێت: پێم نەوتن بروا بەبەڵێنی رۆژئاوا مەکەن، لەگەڵیاندا دان و ستاندمەکەن.\nبۆیە رەنگبێت لەسەردەمی رەئیسی جەلادی دەست بە خوینی هەزاران رۆڵەی ئیران سوور، دان و ستاندنەکان سەرنەگرێت و شەرو ئاژاوەو برسیەتی و نەبوونی هەر بەردەوامبێت و پچوکترین خۆپیشاندان بە دادگاو هەڵواسین و کوشتن و زیندانی کردن وەڵام بدرێتەوە، کە ئەمەش دەبێتە هۆی خۆپیشاندان و راپەڕینی خەڵکی ئیران وەک سەردەمی شا، دووبارە بوونەوەی میژووی ئەمجارە بە لەگۆرنانی رژێمی دیکتاتۆریەتی ئیسلامی.\nئێستا رەئیسی و رژیمی جمهوری ئیسلامی ئێران لەبەردەم تاقی کردنەوەیەکی گەورە و قورسدایە.\nئایا رەئیسی هەڵبژێراو بەخواست و پشتگیری خامنەی، دەتوانێت لە خەتی خامەنەی لادات و لە بەردەم خواستەکانی میلەتی ئیراندا چۆکدا بدات و دەرگای رێکەوتن لەگەڵ ئەمریکاو ئەوروپادا بکاتەوەو واز لە گەیشتن بە ئەتۆم و لە ناردنەوە دەرەوەی شۆرش بهێنێت و سوپاکانی لە عیراق و سوریا و یەمەن و بۆ ناو ئیران بکشێنێتەوە، ئەو بودجە گەورەیەی لەمانەدا سەرفیدەکات بگێڕێتەوە بۆ وڵاتەکەی و هەوڵێ ئاشتکردنەوە و بە دیهێنانی خواستەکانی میلەتەکەی بدات و دەرگای ئازادیەکان بکاتەوەو رازیان بکات و لەکۆرۆنا بیانپارێزێت، ژیانێکی باشتر بۆ خەڵکی ئێران پێکبهێنێت.\nئەمە زۆر قورسە بۆ کەسێکی وەک رەئیسی کە لەسەردەمی دادگا بێ سەربەرە خوێناویەکەی ئەمەوە لە 1988دا بریاری کوشتن و هەڵواسینی هەزاران کەسی داوە و هەزارانیش لەو سەردەمە تاریکە خوێناویەوە تا ئێستا بێگۆڕو بێسەرو شوێنین. بۆیە چاوەروانی کاری باش لەکەسێکی وەک رەئیسی ناکرێت.\nسەرکردەکانی ئێران و رەئیسی ئێستا دەبێت بزانین کە خەڵکی ئێران بەگشتی، جمهوری ئیسلامی و ولایەتی فەقیان ناوێت و دەنگی پێنادەن. باشترین بەڵگەش کەمی ژمارەی بەشداری خەڵکە لەدوا هەڵبژاردندا، کە لە %30 خەڵک کەمتردەنگیدا، ئەمەش ژمارەیەکی زۆرکەمە بۆ دەنگدان.\nبۆیە پێدەچێت خۆپیشاندانی جەماوەری راپەریو بە دروشمی مەرگ بۆ خامەنەی و ولایەتی فەقێ زیاتر پەرە بستێنێت و میژوو خۆی دوبارە کاتەوەو چۆن رژێمی سەرکوتکەری شا لە بەردەم خۆپیشاندەراندا خۆی رانەگرت بەهەمان شێوە ولایەتی فەقێ و جمهوری ئیسلامیش دەتاپێنێت و لەناو بەرێت.\nسەردەشت محەمەد: ئەمەشمان دیووە، لەخۆتان نەگۆڕێن.


دەربارەی یاسوجیرۆ ئۆزو، لە کوێوە دەست پێ بکەین؟ – sulyon.com\n[دەربارەی یاسوجیرۆ ئۆزو، لە کوێوە دەست پێ بکەین؟]\nدەربارەی یاسوجیرۆ ئۆزو، لە کوێوە دەست پێ بکەین؟\nفیلم دەبێتە ئیلهامبەخشی گەلێک حەز و ئازەروو، بەڵام خشتەی پشتەوەی مێژووی فیلم دەکرێت کەمێک دژوار بێت. بۆ هەرهەوادارێک کە عاشقی ئەکتەرێک، دەرهێنەرێک، یان ژانرێکە، کێشەی ئەوەى هەیە لە کوێوە دەست پێ بکات. هەندێ جار هەموو ئەوەی پێویستە پێشنیاری درووستە، تا بتخاتە سەر ڕێگەی درووست و لە ئاستی سەرەتاییەوە بەرەو ئاستی باڵا بڕۆیت.\nبۆچی ڕەنگە ئاسان نەبێت؟\nئەو دوو فیلمە ژاپۆنییەی کە لە مەیدانەکەدا دیارترینن، فیلمی (حەوت سامورای، 1954)ی ئاکیرا کورۆساوا و (چیرۆکی تۆکیۆ، 1953)ی یاسوجیرۆ ئۆزون. بە هۆی ئەمەشەوە، زۆرینەی جار ڕەخنەگران و بینەران لە ڕۆژئاوا، فیلمە ژاپۆنییەکانی دواتریشیان هەر لە چاوی ئەم دوو فیلمە کاریگەرەی سەردەمی زێڕینی سینەماوە بینیوە، بۆ نموونە فیلمە مۆدێرنەکانی ئەمڕۆی هیرۆکازو کۆریدا، زۆر جار وەک هاوشێوەی فیلمەکانی ئۆزو وەسف دەکرێن، بە هۆی ڕێکخستنى ناوخۆیی و لێکچوونی شێوازییەوە لە بەکارهێنانی پیڵۆشۆتدا، ڕێکخستی ئەو دیمەنانە لە نێوان وردەکارییەکاندا کە تایبەتمەندیی ئۆزو بوون. ئایدیای فیلمێکی ئۆزو وەک بۆشاییەکی گەرموگوڕ وایە کە هیچ شتێک ڕوو نادات. هەموو شتێک کەم تا زۆر لە یەک دەچن، هەروەها هەموو کەس تا بتوانن لەگەڵ یەکتردا باشن، سەرەڕای ئەوەش وەک ئەوەی کە هەندێ جار وای بۆ دەچین، بەرهەمە سینەماییەکەی هێندە هاوشێوە نین. ڕاستييه‌كه‌ى واژووی ستایلەکەی دەستبەجێ دەناسرێتەوە، به هۆی دیمەنەکانی دانیشتن لەسەر بەرزایی، تەماشاکردنی ڕاستەوخۆی کاراکتەرەکان بۆ ناو کامێراکە، هەروەها ئەو نیشاندانە گاڵتەئامێزەی ڕووداوەکانی ژیان، ئەمەش تا بەشی دواتری هونەرەکەی پشتڕاست نەکرابووەوە. کارکردنی لە سەردەمی سینەمای بێدەنگدا کە تا ناوەڕاستی ساڵانى سی لە ژاپۆندا بەردەوام بوو.\nڕاستە کە بابەتی خێزانی، بە تایبەتيیش ڕۆڵی باوک، لەگەڵ بەرەوپێشچوونی هونەرەکەیدا بووەتە جێگه‌ی جەخت-لەسەرکردنەوەی ئۆزو. بە تایبەتيیش لە بارودۆخی پاش جەنگی ژاپۆندا کە کۆمەڵگه بە گۆڕانکارییەکی خێرا و لەپڕدا تێده‌په‌ڕى. خەمێکی زۆر دەدۆزرێتەوە، بەڵام لەگەڵ ئەوەشدا شادی و پێکەنین و هەستی گاڵتەئامێزی هاوشانی ئەو ڕاستییەی کە ژیان بەردەوامە، ئەو مەفهوومە سەرەکییەیە کە هەرکاتێک بیر لە ئۆزو دەکەینەوە بە مێشکماندا دێت.\nباشترین شوێن بۆ دەستپێکردن\nفیلمی بەیانی باش 1959\nهەرچەندە وا سەرنجڕاکێشە کە ڕاستەوخۆ لە (چیرۆکی تۆکیۆ)وە دەست پێ بکرێت، بەڵام سەرەتایەکی باشتر و ئاسانتر فیلمە شادمانە ڕەنگاوڕەنگە کۆمیدییەکەی کنسومەریزمی ئۆزویە بە ناوی بەیانی باشه‌وه (1959.) لێرەدا وەک هەمیشە ئۆزو کەرەستەی کۆن بۆ بابەتی هاوچەرخ بە کار دەهێنێتەوە. لەم بارەشدا دووبارە داهێنانەوەی کۆمیدیا بێدەنگەکەی ساڵی 1932 بە ناوی (لەدایکبووم، بەڵام…) کە دوو برای بچووک مان لە خواردن دەگرن، بە هۆی ناڕەزاییانەوە، دوای ئەوەی بۆیان دەر دەکەوێت، باوکیان، كه هێندە بە پیرۆزیان دەزانی، تەنها خزمەتکارێکە. ئەو دوو کوڕەی کە ڕۆڵی سەرەکی لە (بەیانی باش)ـدا دەبینن، لە هەمان کاتدا له مرۆڤ یاخی دەبن بە مانگرتنیان لە قسەکردن بە هۆی ئەوەی دایکوباوکیان نایانەوێت تەلەفزیۆنیان بۆ بکڕن.\nیەکێک لە جوانترین نیشاندانەکانی ژیانی خێزانی هاوچەرخ و ڕەخنەیەکی نەرم دەربارەی ئەوەی کە چۆن کنسومەریزم دەستی بەسەر کۆمەڵدا دەگرت، (بەیانی باش) جەوهەری ئەو شتەیە کە پێی دەوترێت فیلمێکی ئۆزوییانە.\nدواتر سەیری چی بکەین؟\nشوێنێکی ڕوون و ئاشکرا تا لێوەی بەردەوام بیت، ڤێرژنە ئۆرجیناڵەکەی (لە دایک بووم، بەڵام…)ـه. یەکێک لە بەناوبانگترین فیلمە سەرەتاییەکانى، باس لە هەمان گۆڕانکارییە خێزانییەکان دەکات، بەڵام بە زیادکردنی هەندێک شت کە دوو کوڕە گەنجەکە لە کاتێکدا مان لە خواردن دەگرن، کە قەیرانی خواردن بوو.\nخێزانەکانی ناو فیلمەکانی ئۆزو زۆر جار خۆیان لەژێر سۆز و دلۆڤانيی ڕۆژگاردا دەبیننەوە. باوکی ناو فیلمی (چیرۆکی تۆکیۆ) لەپێناو هاوکارێکیدا ڕادەبێت کە نادادپەروەرانە لە کار دەر کراوە تا کۆمپانیاکە ناچار نەبێت مووچەی خانەنشینيی پێ بدات. لەو پڕۆسەیەشدا کارەکەی لە دەست دەدات. باوکی ناو فیلمی (مەیخانەکەی تۆکیۆ) تێدەکۆشێت تا دوو کوڕە بچووکەکەی بژیێنێت. بەم هۆیەشەوە لەپێناو دۆزینەوەی کاردا لەمسەر تا ئەوسەری وڵات دەگەڕێت، بەڵام هەروەک باوکی ناو فیلمی (چیرۆکی تلیاکە سەرئاوکەوتووەکان) لە کۆتايیدا بە هۆی کرداری توندەوە لە خانەوادەکەی دەر دەکرێت، تا دایکە بێهاوژینەکەی بپارێزێت.\nباوکی ناو فیلمی (هاوژینی شەوەکە) لە هەمان بارودۆخدا خۆی دەدۆزێتەوە. کاتێک دزییەک ده‌كات تا بتوانێت پارەی دوکتۆر بۆ منداڵە نەخۆشەکەی دابین بکات. ئەمە یەکێکە لە فیلمە بێدەنگە تاوانکارییە درامییەکان کە بینەرێکی کەمی هەبووە، بە شێوەیەکە کە پاڵپشتيی کردارەکانی پاڵەوانی فیلمەکە ناکات، بەڵام وەک پیاوێکی باش نیشانی دەدات کە لە دژی کۆمەڵگەیەکی نادادپەروەر تێدەکۆشێت.\nبەناوبانگترین باوک لە فیلمەکانی ئۆزودا ئەو پیاوە بێهاوژینەیە کە لە لایەن ئەستێرەی هەمیشەیيی خۆی (چیشو ڕیو)ه‌وه لە فیلمی (کۆتایيی بەهار، 1949)دا بەرجەستە دەکرێت. خەمگینانە پاککردنی سێوێک لەدوای ئەوەی کە بە تەنیا به جێ هێڵراوە، پاش هاوسەرگیريی کچەکەی، یەکێک لە درێژترین ئیمەیجەکانی دەرهێنەرەکەيه.\nلە فیلمی (سەرەتای هاوین، 1951)دا نۆریکۆیەکی دی نکۆڵيی لە پەسەندکردنی هاوسەرگیرییەکی بەزۆر دەکات، بەڵام لەم بارەدا بە هۆی ئەوەوەیە کە کەوتووەتە داوی خۆشەویستيی پیاوە بێهاوژینەکەی ده‌راوسێیانه‌وه و سنوورشکێنانە دەخوازێت بڕیار لەسەر داهاتووی خۆشەویستییەکەی بدات.\nکۆتا دانە نۆریکۆی (چیرۆکی تۆکیۆ)یە، لێکۆڵینەوەیەک لە لێکهەڵوەشاندنەوەی یەکەکانی خێزان لە سەردەمی پاش جەنگ و زۆر جار وەک یەکێک لە شاکارەکانی ئۆزو تەماشادە ده‌کرێت. ئەم جارەیان ئەو خانمێکی بێهاوژینی ڕۆژگاری جەنگە کە بە تەنها دەیەوێت شان بداتە بەر خەمی خزمە بەتەمەنەکانی خێزانێک.\nلە کوێوە دەست پێ نەکرێت؟\nئەو وێنەیەی ئۆزو کە لە دراماکانی کۆتاييدا دەستمان دەکەوێت، لە (گوڵی ئیکویناکس، 1958)ـه‌وه بۆ (ئێوارەیەکی پاییز، 1962) بە گشتی شادمانن، بەڵام ڕوانگەی توندوتیژيی خێزانی هەندێ جار دیوێکی تاریک نیشان دەدات. سەرەڕای کۆتاییە هیوابەخشەکەشی فیلمی (مریشکێک لە ڕەشەبادا، 1948) دیمەنی شۆکهێنەر دەربارەی توندوتیژيی خێزانی نیشان دەدات. بە هەمان شێوەی هاوسەرگیرییە خەمگینەکەی فیلمی (خوشکەکانی مونێکاتا،1950)\n(ژنی تۆکیۆ، 1933) تاریکتر ڕۆ دەچێت، کاتێک پاڵەوانە خوێندکارەکە بۆی دەر دەکەوێت کە خوشکەکەی لە کاری سێکسییەوە تێوە گلاوە تا خەرجيی خوێندنەکەی ئەو دابین بکات، ئەمەش ڕووداوگەلێکی تراژیديی بەدوای خۆیدا دەهێنێت.\nسەرەڕای ئەمانەش، لە هەرشوێنێکەوە دەست بە تەماشاکردنی فیلمەکانی ئۆزو بکەیت، جیهانێک لە ژیری و جوانی دەدۆزێتەوە کە دەبێتە جێگەی سەرسڕمانی هەرکەسێک کە دەست بە بینینی فیلمەکانی ئۆزو بکات.


ئاشکرابوونی نامه‌یه‌کی نهێنی هیرۆخان بۆ کۆسره‌ت ڕسوڵ و دکتۆر به‌رهه‌م و باڵه‌که‌ی ناوه‌ندی بڕیار. – WTARIKURD\nسەبارەت بە جیاوازیەکانی هێرۆ ئیبراهیم ئەحمەد و ناوەندی بڕیار\nبرایانی سەربە باڵی ناوەندی بڕیار\nخۆتان باش دەزانن کادیر و هەڤاڵ و لایەنگرانی یەکێتی هەموومان باش دەناسن . هەموو شتێکیش باش تێدەگەن .\nجگە لەوەی تۆ لەڕووی تەندروستیەوە شیاوی بریاردان نیت ،من لەتۆ دەپرسم : تۆ جێگری سەرۆکی هەرێمیت بۆ تا ئێستا یەک کەلیمە باسی شەراکەتی بڕیار و دەستەڵاتی جێگری سەرۆکیەکەت لەگەڵ بارزانیدا ناکەیت ؟ تۆ سێ لیوا پاسەوان و پێشمەرگەت بۆچیە ؟ تۆ گردەکەی بەرانانت لە ناوەڕاستی شاری سلێمانیدا بۆچی داگیرکردووە .\nجارێ هەر لە ئەساسەوە تۆ چی دەکەیت لەسلێمانی دەبوو خەریکی رێکخستنەوەی جەماوەری یەکێتی بیت لە هەولێر ئیتر هۆکاری چی یە داتکوتاوە لە سلێمانی ؟ کۆمپانیاکانی بازرگانی نەوت و دەرمانت لەگەڵ فازیل میرانی داهاتەکەی بۆ کوێیە ؟\nکوڕێکت بەزۆر کرد بە وەزیر و کوڕەکەی تریشت کرد بە ئەندامی سەرکردایەتی .. بە حەوت ملیۆن دۆلارەوە ئینجا توانیت لە چەقی نفوز و جەماوەردا حەفتا هەزار دەنگ کۆبکەیتەوە . کە هێشتا ناکاتە ژمارەی دەنگدەرانی خێزانی هەرسێ لیواکەی خۆت ..\nخۆت دەزانیت سەرچاوەی داهاتی ئیدارەی گشتی یەکێتی هەردوو گروپی نۆکان و قەیوانە . نۆکان گریمان لای ئێمەیە ، ئەوە قەیوانیش سەربە ئێوەیە . ئێمە لە نۆکانەکەی خۆمانەوە هەموو ئەرکی ئیدارەی گشتی بۆ حیزب و ئۆرگانەکانی و شەهیدان و برینداری یەکێتیمان لە زاخۆوە تا خانەقین لەسەرشانە . بەڵام قەیوانەکەی تۆ زیاتر لە دوو ساڵە دینارێکی نەداوە بە ئیدارەی گشتی . دەتانەوێت ئاوا یەکێتی بەڕێوەبەرن ؟\nتۆ لەکاتی هەڵمەتی هەڵبژادنەکەی ٣٠-نیسانی ٢٠١٤ دا بڕیارت دابوو یەکێتی نەبیت . بەیەک وشە بەشداریت نەکرد ، بگرە دوژمنایەتی یەکێتیت دەکرد ، هەوڵی شکستیت دەدا ، دەتویست یەکێتی لەهەڵبژاردنەکەدا بدۆڕێت . کەچی ئێستا دەتەوێت ببیتە ناوەندی بڕیاری یەکێتی ؟ کام ناوەند ؟ کام بڕیار ؟\nتۆ تا ئێستا لەو هەموو سەفەر و پەیوندی گرتن و هاتووچوونەتدا پرست بەیەکێتی و مەکتەب سیاسی کردووە ؟تا ئێستا باسی سەفەر و ئامانجەکانیت بۆ م.س کردووە ؟\nتۆ چەندین ساڵ ۆ لێپرسراوی ڕاگەیاندن و بەڕێوەبەری سیاسەتی ڕاگەیاندن و ڕۆشنبیری یەکێتی بوویت . ئەوە کوردستانی نوێ کەت بوو بەچیت گەیاند ڕەنگە خۆت تاقەتی خوێندنەوەیت نەبێت ، ئەوەش تەلەفزیۆنی گەلی کورستان کە لەگەڵ هەموو ئۆرگانەکانی تری ڕاگەیاندن لەژێرفەرمان و ناوەندی بڕیاری تۆدا بون . ببینە ڕاگەیاندن و ڕۆشنبیری یەکێتیت بەچی گەیاند ؟! دەتانەوێت کوردساتیش بە دەردەکەی کوردستانی نوێ و گەلی کوردستان بەرن ؟ بۆ زانیاریت کوردسات تاکە دەزگای ڕاگەیاندنی سەرتاسەری کوردستانە گەندەڵی نەیگرتبێتەوە خەریکە دەچینەوە ژێرباڵی گەلی کوردستان و کوردستانی نوێش کە لەدوای وێرانەکاریەکانی تۆوە هەوڵی زیندووکردنەوەیان ئەدەین.\nتۆ و حاجی عومەری برات نیوەی گردی موهەندسینتان لە سلێمانی کڕیوە بایی سەدان ملیۆن دۆلارە. بارزگانی هەموو مەسڵەحەی بایعی عێراقتان بەدەستەوەیە. ناوەندی بڕیارت بۆچیە ؟ بۆئەوەی گردەکانی تری سلێمانی لەسەرخۆت تاپۆبکەیت ؟\nبەس خانووەکەی گوندی ئەڵمانیت بایی چوار ملیۆن دۆلارە ، ئەو پاەیەت لەکوێ هێنا ؟ پێم بڵێ لە چی شارەوانیدا شەریک نیت؟ تەنانەت لە زبڵ کۆکردنەوەشدا شەریکی کۆمپانیاکانی پاککردنەوەیەت، لە عەلوەکە شەریکیت ، خاوەنی زیاتر لە هەشت بانزینخانەیت . شەریکی ترمیناڵ و گەراجەکانیت ، داهاتی مانگانەت زیاتر لە دوو ملیۆن دۆلارە . شتی کلیپ و ڤیدیۆی شەوانی سووریش دەکەیت . تۆ بڕۆیت خەریکی کاسپیکردنەکەت بیت زۆرباشترە لەم شەڕفرۆشتنە بە یەکێتی و م .س .\nبرایانی سەرکردایەتی هێزی پێشمەرگە\nئێوە لە هێزەکانی حەفتا چ ڕۆژێک بیستتان ، دیتان من بێم تەداخول لەکاروباری سەربازی ئێوە بکەم ؟ کەی لێم پرسیوون داهاتتان چەندە ؟ چەک چۆن دەکرن ؟ بەچەندی دەکڕن ؟ چۆنی سەرف دەکەن ؟ ئەو هەموو مەسرەفەی لە ساڵانی ڕابردوودا لە هێزی پێشمەرگەداکرا چی لێهات ؟ بۆچی لەکاتی سەرەتای جەنگی داعشدا پێشمەرگە فیشەکی پێ نەبوو ؟ ئێوە دەتانەوێت هێزەکانی دژە تیرۆر و ئاسایشیش بخەمە ژێر دەس تی ئێوە و ناوەندی بڕیارەوە ؟ لەبیرتان نەچێت چۆن لە ئیعلامدا دەزگای کوردسات تاکە میدیای شەفاف و پاکە ، لە هێزە ئەمنی و سەربازییەکانیشدا دژە تیرۆر تاکە هێزی پۆڵاینی هەڵمەت و بەرگریە کە شەفاف و بێ غەلوغەشە . خۆزگە پێشمەرگە و هێزەکانی حەفتاش لەژێر سەرپەرشتی دژە تیرۆردادەبوون کە ساڵێکە هەولێر موچە و بودجەکەی بڕیوون کەچی لەهەموو شەڕەکانی ئازادکردنەوەی کوردستاندا پشکی شێریان بەرکەوتووە ئەوان تاکە هێزی پشتیوانی ئێوەبوون . داهاتی موڵک و سامانی پێشمەرگە و یانەکانی سەدان ملیۆن دۆلاربوو چیتان لێکرد ؟ لەکوێ سەرفتان کرد بۆ ئەوەی ئێستا فریای ئەو پێشمەرگە بێ موچە و داماوانەی بخەن کە کوردستان دەپارێزن .\nبرایانی ناوەندی بڕیار\nئیوە باسی کوڕی ئێمە دەکەن لە پۆستی جێگری سەرۆکی حکومەتدا . ئێمە قوبادمان نەکردووە بە م.س و سەرکردایەتی . قوباد وەک کادیرێکی یەکێتی لە حکومەتدایە نەک وەک کوڕەکانی ئێوە بەزۆر و چەپڵەڕێزان کردبێتمان بە م.س و سەرکردایەتی . ئەمانە جیاوازیەکانی نێوان ئێمە و ئێوەیە . ئێمە ئەوەی هەشمانە لە خزمەت و قوربانی یەکێتیدایە ، بەڵام ئێوە دەتانەوێت ئەوەشی یەکێتی هەیەتی لە خزمەتی ئێوە و کوڕ و کەسوکارەکانی خۆتاندابێت . باشترە لەجیاتی ئەوەی ئەو گڕوگاڵە بەسەر ئێمەدا بکەن بڕۆن داوای مافی خەڵک و قوت و داهاتی خەڵک لەو لایەنە بکەن کە هانی داون و هانتان دەدات یەکێتی بشکێنن.\nس / KP


کۆلێرا وەک نەخۆشی هەژاری - قەندیل 24\nسێ شه‌ممه , حوزه‌یران 28 2022\nقەندیل 24 سەرچاوەی متمانەی ئێوە\nسەرەکی / تۆپ ستۆر / کۆلێرا وەک نەخۆشی هەژاری\nکۆلێرا وەک نەخۆشی هەژاری\nڕێباز مام شۆڕش تۆپ ستۆر, وتار 0 بینین\nبڵاوبوونەوەی کۆلێرا وەک ڤایرۆسەکانی تر نیە تەنیا ڕەهەندی تەندروستی هەبێت و بەخۆپارێزی چارەسەربکرێت .\nکۆلێرا نەخۆشیەکە هاوتەریب بەهەژاری . لەناو هەژاریدا دەژی و بڵاودەبێتەوە .\nهەمیشە تەشەنەکردنی کۆلێرا لەکاتەکانی جەنگ ، کارەساتێکی سروشتی ، فەوزا و بۆشایی سیاسی و ئیداری کۆمەڵگەکاندا بڵاودەبێتەوە . چونکە لەو کاتانەدا خزمەتگوزاری نامێنێت و هەژاری زاڵ دەبێت ، ژینگەپیس دەبێت کە دەبێتە باشترین ژینگەی نەخۆشی کۆلێرا و دەرفەتی بڵاوبوونەوەی بۆ دەڕەخسێت .\nئەو وڵاتانەی ئاستی خزمەتگوزاریان ( پاکردنەوەی پاشەڕۆ ، ئاوی خواردنەوە ، عەداڵەتی دابینکردنی شوێنی نێشتەجێبوونی هاوڵاتیان ، ژینگەپارێزی ، عەدالەت لە کەرتی تەندروستیدا ) بۆ هاوڵاتیان شیاوە ، بەیەکجاری چارەسەری کۆلێرایان کردووە و کۆتاییان بەو مەترسیە هێناوە .\nبەڵام لەو شوێنانەی خزمەتگوزاری کەمدەبێتەوە وەک ئەفریقیا و ئاسیا ، ئەگەری بڵاوبوونەوەی نەخۆشیەکە هەمیشە ئامادەیە .\nلە ناوچە هەژارنشینەکانی عێراق ، یەمەن ، سوریا بەهۆی نەبوونی خزمەتگوزاری و بۆشاییە ئیداریەکانەوە لەئاستی جیهاندا مەترسیدارترین شوێنی کۆلێران و بەردەوام نەخۆشیەکە هاوتەریب بە هەژاری لەناو خەڵکدا بڵاودەبێتەوە . چارەسەر و بنەبڕکردنیشی پەیوەستە بە چارەسەری هەژاری و پێشکەشکردنی خزمەتگوزاری بە کۆمەڵگە .\nیادگار فایەق دەسـتـم لە کوردستان٢٤ (K24) کـێـشـایـەوە\nوەزیری پێشووی تەندروستی سەردانی بەڕێوەبەرایەتی گشتی تەندروستی ڕاپەڕین دەکات\nپانۆراماى راگواستنى پشدەر لە میدیا جیهانیەکان 33 ساڵ لەمەوبەر لە رۆژى 26-6-1989 شارى قەڵادزى و نزیکەى (191) گوند راگواستران\nئێمە لە سۆسیال میدیا\nپێت وایە پۆستی سەرۆک کۆماری عێراق بۆکام لایەن دەبێت؟\nئەو پیاوەی لە وێنەكەدا دیارە ناوی (داشرت مانجی)یە لەگوندێكی دوورە دەست لە هیندستان دەژیا.\nلێره به‌دواوه لە بارەگاکانی یەکێتی سیستمى وزه‌ى پاك جێبه‌جێده‌كه‌ین\nئەگەر پارتی دڵنیایە لەرێككەوتنە سێ قۆڵییەكەی، بۆچی بڵاویناكاتەوە\nگەشتێک لەناو شاری سەنگەسەر\nهەموو مافەکانی پارێزراوە بۆ قەندیل ٢٤


پەرلەمان‌و پەرلەمانتاران بوون بەتەماشاكەر\n30/03/2020 1123 جار خوێندراوه‌ته‌وه\nپەرلەمان‌و پەرلەمانتاران لەم دۆخە بوون بەتەماشاكەر لەكاتێكدا بەرزترین ناوەندی دەسەڵاتە لەهەرێمی كوردستان‌و تەنیا ئەوان دەتوانن لەبەرانبەر حكومەت بوەستنەوە.\nلەو كاتەوەی پەتای كۆرۆنا گەیشتووەتە هەرێمی كوردستان پەرلەمانی كوردستان هیچ كۆبوونەوەیەكی نەكردووەو تەنانەت سەرۆكایەتی پەرلەمانیش هەڵوێستێكی هاوبەشی لەو بارەوە نەبووە، كە ئەو پەتایە دەیان قەیرانی رووبەڕووی خەڵكی هەرێمی كوردستان كردووەتەوە.\nئەوەی هەبووە رێواز فایەق سەرۆكی پەرلەمانی كوردستان تەنیا بەدەركردنی بەیاننامەیەك باسی سەرهەڵدانی ڤایرۆسی كۆرۆنای كردووەو بەیاننامەكەشی زیاتر لەچوارچێوەی بڵاوكردنەوەی رێنمایی‌و داواكردنی لەخەڵك بوو بۆ پابەندی بەرێنماییە تەندروستییەكان.\nهەرچی پەرلەمانتارانیشە، ئێستا ئەو رۆڵەی خۆیان ناگێڕن، كە ئەركی چاودرێریكردنەو تەنیا بە بڵاوكردنەوەی زانیاری، كە بەشێكی زۆریش لەزانیارییەكان ناڕاستن‌و بەوەش كار لەسەر خراپتركردنی دەروونی خەڵكی هەرێمی كوردستان دەكەن.\nئەمە لەكاتێكدایە، پەرلەمانی كوردستان بەرزترین ناوەندی دەسەڵاتی هەرێمی كوردستانەو دەتوانێت سەرۆكی حكومەت‌و ئەنجوومەنی وەزیران بانگهێشت بكات بۆ لێپرسینەوەو تەنانەت سەندنەوەی متمانە لێیان، بەڵام پەرلەمانی كوردستان بێ دەنگی هەڵبژاردووەو هیچ هەڵوێستێكی نییە.\nبێدەنگی پەرلەمان‌و پەرلەمانتاران كوردستان وایكردووە، كە ئێستا حكومەتی هەرێمی كوردستان دەستكراوە بێت‌و كار لەسەر ئەوە بكات، كە دەست بۆ موچەی فەرمانبەرانی كوردستان بەرێت‌و هەوڵی كەمكردنەوەی بڕینی بەشێك لەموچەخۆرانی كوردستان بدات، كە بەم نزیكانە حكومەت بڕیار لەو بارەوە دەدات.\nبەگوێرەی ئەو زانیارییانەی شارپرێس لەزاری سەرچاوەیەكی ئاگادارەوە دەستیكەوتووە، كۆبوونەوەكەی ڕۆژی هەینی رابردووی ئەنجوومەنی وەزیرانی هەرێم تەواو پەیوەست بووە بە پرسی موچەی فەرمانبەران و تێیدا بڕیاری دەستكاریكردنی موچەی فەرمانبەران دراوە.\nهەر بەگوێرەی زانیارییەكان لەكۆبوونەوەكەدا ڕابەر سدیق، بریكاری وەزیری دارایی هەرێم ئامادەبووە، كە پێشتر لەكاتی قەیرانی دارایی هەرێم و دواتریش كشانەوەی بزووتنەوەی گۆڕان لە حكومەت وەزارەتی دارایی بەڕێوەدەبرد، لەئێستاشدا دەسەڵاتەكانی ئەگەر هاوتای ئاوات شێخ جەناب، وەزیری دارایی نەبێت كەمتر نییەو چەند پێشنیازێك كراوە بۆ كەمكردنەوەو بڕینی موچەی فەرمانبەرانی هەرێمی كوردستان.\nهەوڵەكەی حكومەت لەكاتێكدایە، بەگوێرەی یاسا كارپێكراو بەردەستەكانی هەرێمی كوردستان‌و تەنانەت عێراقیش، حكومەت دەسەڵاتی ئەوەی نییە بڕیار لەبڕینی موچەی فەرمانبەران بدات، چونكە پێشتر موچە بەو یاساو رێكارانە رێكخراوە، كە پەرلەمان بڕیاری لێداوە.\nشارپرێس زانیویەتی حكومەت ئامادەكاریشی بۆ دروستبوونی شەپۆلی ناڕەزایەتی لەدوای دەستكاریكردنی موچەی فەرمانبەران كردووە، بەشێوەیەك كار لەسەر ئەوە دەكات لەرێگەی حكوبەكانەوە رێگری لە لایەنگرانی حیزبە بەشدارەكانی حكومەت بكرێت بەشێك نەبن لەو ناڕەزایەتییانە.\nزانیارییەكان باس لەوەش دەكەن، كە موچەی مانگی داهاتووی فەرمانبەران بەو شێوازە نوێیە دەدرێت، كە سەرەتای مانگی نیسان حكومەت بەناوی ڕێكخستنەوەی دەرماڵە و چاكسازییەوە دەستكاری دەكات‌و رایدەگەیەنێت.\nئێستا پرسیارە گرنگەكە ئەوەیە، پەرلەمانی كوردستان لەبەرانبەر ئەو هەوڵەی حكومەتی هەرێم هەڵوێستی چی دەبێت؟ هەر بە بێدەنگی دەمێنێتەوەو تەماشای بڕیارەكەی حكومەت دەكات بۆ كەمكردنەوەی موچە، یان هەڵوێستی دەبێت‌و لێپرسینەوە لەحكومەت دەكات.\nپێش دانوستان لەگەڵ ئەمریكییەكان میلیشیاكان هەڕەشە لە كازمی دەكەن\nشارپرێس هەوڵێكی سەرۆك كۆماری عێراق بۆ چارەسەری كێشەكانی هەولێرو بەغدا ئاشكرادەكات\nقۆناغی یەكلاكردنەوەی دۆخی ئیدلب.. پەیامی ئاگرین بۆ توركیا\nئێران بە ئامادەكاری بۆ هێرشی تیرۆریستی تۆمەتبار دەكرێت\nتوركیاو روسیا لە شەڕی راستەوخۆ نزیكبوونەتەوە\nیەكەم زەنگی هۆشداری حكومەتی هەرێم بۆ رێگری لەئەنجامدانی خۆپیشاندان\nئیللی داوای لادانی جبوری‌و دانانی پارێزگارێكی توركمان بۆ كەركوك دەكات\nهەشت هەزار چەكداری داعشی عێراقی و سوری لەگرتووخانەكانی "هەسەدە"دان\nپارتی بەهۆكاری دواكەوتنی پڕكردنەوەی پۆستە بەتاڵە وەزارییەكانی حكومەتی عێراق تۆمەتبار دەكرێت\nبەهۆی كۆرۆناوە هەناردەی ئێران بۆ عێراق بەڕێژەیەكی بەرچاو كەمیكردووە\nپارتی دەیەوێت یەكێتی بەكەمكردنەوەی موچەی فەرمانبەرانی هەرێم رازی بكات\nئەمریكا سیستەمی پاتریۆت لەرۆژئاوای كوردستان جێگیردەكات\nفرسەت سۆفی و هۆلۆ دۆمۆر\nكه‌س ئاگای له جۆرج فلۆیده‌كانی كورد نه‌بوو!!\nچەکوشی دەستی وەزیری پەروەردە


“سیستمی حكومڕانی عیراق شكستی هێناوە” – تۆڕی میدیایی خەڵک\n2019/11/16 - 11:56 PM\nئەندامێكی پێشووتری ئەنجومەنی نوێنەرانی عیراق ڕایدەگەیەنێت، گەندەڵی لە لوتكەدایە و سیستمی حكومڕانی عیراق شكستی هێناوە.\nعزەت شابەندەر ئەندامی پێشووتری ئەنجومەنی نوێنەرانی عیراق لە جریوەیەكدا لە تۆڕی كۆمەڵایەتی تویتەر نووسیویەتی، سیستمی حكومڕانی عیراق شكستی هێناوە و گەندەڵی لە لوتكەدایە و ئەوە ڕاستییە پێویستی بە سەلماندن نییە.\nشابەندەر ئاماژەی بەوەشداوە،”پێویستە چیتر كات نەكوژین و خۆپیشاندەران خۆیان ڕێكبخەنەوە لە یەكخستنی داواكارییەكانیان و ئەو لایەنە دیاری بكەن كە داواكارییەكانیان وەك خۆی دەگەیەنێت”.\nعزەت شابەندەر ئەوەشیخستووەتەڕوو،”گرنگە خۆپیشاندەران ڕێگە لە دەستتێوەردان لە خۆپیشاندانەكان بگرن، هەروەها خۆپیشاندانەكان بەشێوەیەكی ئاشتییانە درێژە پێبدەن”.\nئەنجومەنی نوێنەرانی عیراقخۆپیشاندەرانعزەت شابەندەرعيراق


گەورەترین بازرگانی ماددەی هۆشبەر لە جیهاندا بناسە : چاوی گەل\nگەورەترین بازرگانی ماددەی هۆشبەر لە جیهاندا بناسە\nپابلۆ ئیمیلۆ ئیسکۆبار، گەورەترین بازرگانی ماددە هۆشبەرەکانی جیهان بو، بەپێی ریزبەندی گۆڤاری فۆربس،\nحەوتەم دەوڵەمەندترین کەسی جیهان بوە و سامانەکەی (30) ملیار دۆلار بوە و سەرجەمی داهاتەکانیشی لەرێگەی بازگانیکردن بە ماددەی هۆشبەر و سپیکردنەوەی پارە بەدەستهێناوە.\nئیسکۆبار لە ساڵی (1949)دا لە شاری ئەنتیۆکیای کۆڵۆمبیا لەباوکێکی جوتیاری و دایکێکی مامۆستا لەدایک بوە،\nلە سەرەتای تەمەنییەوە دەستی بەکاری تاوانکاری کردوە، ئەویش لەرێگەی دزینی کێلی گۆڕ و دواتر فرۆشتنەوەی لە شاری پەنەمای کوبا.\nپابلۆ ئیسکۆبار لە تەمەنی (22) ساڵیدا ئامانجی سەرەکی ئەوە بوە ببێتە ملیۆنێر و لەو کاتەشەوە بەشداری کردوە\nلە چەندین کاری دزیکردن و رەشوە و رفناندن.\nلە سەرەتای ساڵانی حەفتاکاندا ئیسکۆبار لەگەڵ رۆبێرتۆی برای دەستیکرد بە بازرگانیکردن بە ماددەی هۆشبەرەوە، ئەوەش لەرێگەی گواستنەوەی ماددەی کۆکایین بۆ پەنەما.\nدوای کۆکردنەوەی داهات لە پرۆسەی بازرگانیکردنیان بە ماددەی هۆشبەرەوە، کارەکەیان پەرەپێدا بۆ گواستنەوەی کۆکاین بۆ ویلایەتە یەکگرتوەکانی ئەمەریکا.\nوەک کەسە نزیکەکانی باسی لێوە دەکەن، کارکردنی ئیسکۆبار لەسەر بنەمای “زیو یاخود فیشەک بوە”، چونکە سەرەتا دەیویست لەرێگەی رەشوە و پێدانی پارە کارەکانی بەڕێ بکات، ئەگەر ئەوە سەرکەوتو نەبوایە، ئەوا\nفەرمانی دەکردن بە کوشتنی کەسەکە.\nئیسکۆبار لەماوەی ژیانیدا، سێ کاندیدی پۆستی سەرۆکایەتی کۆڵۆمبیا و جێگەی داواکاری گشتی و وەزیری\nدادی ئەو وڵاتە و زیاتر لە (200) دادوە و دەیان رۆژنامەنوس و زیاتر کە هەزار پۆلیسی کوشتوە.\nپابلۆ ئیسکۆبار بەشێک لەداهاتەکەی بۆ دروستکردنی پڕۆژەی خێرخوازی و نەخۆشخانە و یاریگا و هەندێک بابەتی دیکە خەرج دەکرد، ئەوەش وایکردبو لەنێو چینی هاوڵاتیانی هەژاردا کەسێکی خۆشەویست بێت.\nلە ساڵی (1991)دا حکومەتی کۆڵۆمبیا داوای دانوستانی لەگەڵ ئیسکۆباردا کرد و رێککەوتن لەسەر ئەوەی کە ئیسکۆبار خۆی رادەستی حکومەت بکات، لەبەرامبەردا حکومەت تەنها پێنج ساڵ دەیخاتە زیندانەوە و جگە لەوەش دەبێت خۆی زیندانێکی تایبەت بە خۆی دروست بکات و هەروەها رادەستی ئەمەریکا یان هیچ وڵاتێکی دیکەشی ناکەن.\nئیسکۆبار بڕیاریدا بە دروستکردنی زیندانەکەی کە ناوی (کاتدرائیە)بو، کە چەندین خزمەتگوزاری وەک جاکوزی و باڕ و تاڤگە و یاریگا تێدا دروستکردبو، ئەوەش وایکردبو کە وەکو ئیمپراتۆرێک لەو زیندانەدا مامەڵە بکات.\nبەڵام لە ساڵی (1992)دا ئیسکۆبار لە زیندانەکەیدا بە تۆمەتی خیانەتکرد، چەندین کەس و هاوڕێی خۆی لەسێدارەدا، ئەوەش حکومەتی کۆڵۆمبیای توڕە کرد و ناچاربو ئیسکۆبار رەوانەی زیندانی گشتی بکات.\nبەڵام پێش ئەوەی رەوانەی زیندان بکرێتەوە، ئیسکۆبار لە ترسا هەڵات و دواتر لەلایەن تیمێکی پۆلیسی کۆڵۆمبییەوە کە لەلایەن ئەمەریکاوە راهێنایان پێکرابو، پێکهێنرا بۆ دەستگیرکردنی ئیسکۆبار، لەبەرامبەریشدا چەندین گروپی دیکەی چەکداری دروستبون بۆ کوشتنی ئیسکۆبار، کە لەرابردودا ناوبراو چەندین تاوانی بەرامبەر ئەو کەسانە کردبو.\nدواتر و لە رۆژی (2)ی کانونی یەکەمی ساڵی (1993)دا ئیسکۆبار لەلایەن تیمێکی تایبەتی پۆلیسەوە کوژرا، دوای یەک رۆژیش لە کوژرانی، زیاتر لە (20) هەزار کەس سەردانی تەرمەکەیان کرد بۆ دڵنیابونەوە لە کوشتنی ئەو کەسەی کە بۆ ماوەی (20) ساڵ، ترساندبونی.\nتا ئێستاش بەشێک لە دانیشتونی کۆڵۆمبیا ئیسکۆبار بە تاوانکارێکی جیهانی دەزانن و دەڵێن: کۆڵۆمبیای وێران کرد، بەڵام لەبەرامبەردا هەندێک دەڵێن: ئیسکۆبار کوڕی کۆڵۆمبیا بوە و کاتێک سامانی پەیداکردوە، هەژارانی لەبیر نەکردوە و خزمەتی زۆری کردون.\n(7) زانیاری لەبارەی گەورەترین بازرگانی ماددەی هۆشبەر لە جیهاندا:-\n1- لە ساڵانی هەشتەکاندا رێکخراوەکەی ئیسکۆبار، داهاتی هەفتانەی (420) ملیۆن دۆلاربوە.\n2- لە کۆتایی ساڵانی هەشتاکاندا ئیسکۆبار رێژەی (80%)ی پێداویستی ماددەی کۆکاینی لە جیهاندا دابیندەکرد بۆ بەکارهێنەرانی.\n3- رۆژنانە چەندین تۆن ماددەی کۆکاینی دەگەیاندە ئەمەریکا، کە رۆژی وا هەبو، (15) تۆن ماددەی کۆکاینی رەوانە کردوە.\n4- لەکۆی (5) بەکارهێنەری ماددەی کۆکاین لە ئەمەریکا، چواریان سەرچاوەی ماددەکە ئیسکۆبار بوە.\n5- ئیسکۆبار چەندین ملیار دۆلاری بەهۆی خواردنی پارەکانی لەلایەن مشکەوە لە کۆگاکاندا لەدەستداوە.\n6- ئیسکۆبار مانگانە بایی (2500) دۆلار تەنها لاستیکی پارەی دەکڕی بۆ بەستنی ئەو پارانەی لە فرۆشتنی ماددە هۆشبەرەکان دەستی دەکەوت.\n7- دوای هەڵاتنی لە زیندان و خۆشاردنەوە، مانوێلای کچی هەستی بەسەرما دەکرد و هەر لە شوێنەکەیدا (2) ملیۆن دۆلاری سوتاند بۆ گەرمکردنەوەی کچەکەی.


📊 ئاستی هەناردەکردنی نەوتی هەرێم زیادیکردوە ئامار و راپرسی\n📅 کاتی تۆمارکردن Sep 6 2018 1:22PM\nبەپێی ئەو داتا و ئامارانەی دەست دواڕۆژ کەوتووە: ئا [ زۆرتر... 👁] ✖ ✖ ✖ 0 1 ✔ 91% ✍ هـ.ب. 9/6/2018 1:22:34 PM\n📖 بەهار سووتا یان خۆی سووتاند؟ کورتەباس\n📅 کاتی تۆمارکردن Sep 6 2018 9:28AM\nخێزان و کەسوکاری بەهار جەژنیان لە بەردەم نەخۆشخانە [ زۆرتر... 👁] ✖ ✖ ✖ 0 1 ✔ 97% ✍ هـ.ب. 9/6/2018 9:28:26 AM\n📊 پێنجوێن: لە شەش رۆژدا 29 تۆمەتبار دەستگیرکراون ئامار و راپرسی\n📅 کاتی تۆمارکردن Sep 6 2018 10:45AM\n👁 ئەم بابەتە 2,059 جار بینراوە\nدواڕۆژ، رێبین حەسەن لەماوەی کەمتر لەهەفتەیەکدا لە [ زۆرتر... 👁] ✖ ✖ ✖ 0 1 ✔ 91% ✍ هـ.ب. 9/6/2018 10:45:22 AM\n📝 تەمەنی ئەنجومەنی پارێزگاکان درێژکرایەوە بەڵگەنامەکان\n📅 کاتی تۆمارکردن Sep 19 2018 2:14PM\n06-09-2018 [ زۆرتر... 👁] ✖ ✖ 0 1 ✔ 93% ✍ هـ.ب. 9/19/2018 2:14:59 PM\n📝 چەتەیەکی دیکەی تورکیا لە عەفرین کوژرا 06-09-2018 بەڵگەنامەکان\n📅 کاتی تۆمارکردن Sep 6 2018 8:21PM\nژووری چالاکییەکانی تووڕەیی زەیتوون لە عەفرین ڕاگەی [ زۆرتر... 👁] ✖ ✖ ✖ 0 1 ✔ 95% ✍ هـ.ب. 9/6/2018 8:21:36 PM\nئادار خوشکی گەریلا ئێرش 21 ساڵ لەوە پێش لە سیدەکان [ زۆرتر... 👁] ✖ ✖ 1 1 ✔ 99% ✍ س.ئـ. 9/6/2018 12:34:26 AM\n📊 سلێمانی: 11 تۆمەتبار دەستگیرکران و 6 یانەی شەوانەش داخران ئامار و راپرسی\n📅 کاتی تۆمارکردن Sep 6 2018 8:42PM\nلە هەڵمەتی هێزەکانی بەڕێوەبەرایەتی پۆلیسی پارێزگای [ زۆرتر... 👁] ✖ ✖ ✖ 0 1 ✔ 91% ✍ هـ.ب. 9/6/2018 8:42:13 PM\n👫 عەبدولقادر فەتحیان (مامە قالە شۆرش) کەسایەتییەکان\n📅 کاتی تۆمارکردن Mar 9 2021 9:46AM\nناسراوبە: مامە قالە شۆرش ناوی باوک: سەلیم ساڵی ل [ زۆرتر... 👁] ✖ ✖ 0 1 ✔ 90% ✍ ج.ع.ئـ. 3/9/2021 9:46:01 AM\n📝 فوئاد مەعسوم سەرۆک کۆماری عیراق بۆ کۆچی دوایی پزیشک و خێرخواز و کەسایەتیی مرۆڤدۆستی ناسراو دکتۆر جەمال ئەحمەد رەشید،پرسەنامەیەکی ئاڕاستەی خانەوادە بنەماڵەکەیان کرد بەڵگەنامەکان\n📅 کاتی تۆمارکردن Sep 6 2018 8:37PM\nبە ناوی پەروەردگاری بەخشندە و میهرەبانەوە بەڕێز [ زۆرتر... 👁] ✖ ✖ ✖ 0 1 ✔ 93% ✍ هـ.ب. 9/6/2018 8:37:48 PM


ھێکلەر و کۆخ جی٣٦ - ویکیپیدیا، ئینسایکڵۆپیدیای ئازاد\nوێنەی چەکی ھیکلەر و کۆج جەی-٣٦\nھیکلەر و کۆج جەی-٣٦ بە(ئینگلیزی: HK G36) چەکێکی جەنگی جۆری ناوەندی درووستکراوی وڵاتی ئەڵمانیایە. چەکەکە لە لایەن کۆمپانیای ئەڵمانی ھیکلەر و کۆج (Heckler & Koch)، بەرهەم دەهێندرێت'. چەکەکە لە بواری جەنگی مەیدانی نێو شارەکاندا بە یەکێک لە باشترین چەکەکان دادەنرێت. ئەویش بەهۆی بوونی کێشێکی کەم و دەکرێت لەهەموو کەش و هەوایەک و شوێنێک بەکار بهێندرێت. ھەروەھا زۆر بە وردی ئامانجەکانی دەپێکێت و وردە.\nپرۆژەی دروست کردنی ئەم تفەنگە لە ساڵەکانی ١٩٩٠ لە وڵاتی ئاڵمانیاوە دەستی پێ کرد و زۆر مودێلی تری لێ کەوتەوە. وەبەهۆی سەرکەوتوبونی چەکەکە، دوو مۆدێلی لە وڵاتی ئەمریکاوە بەرهەمدەهێندرێت.\nمیکانیزمی کار کردنی G36 گازییە، و ھەموو بەشە جۆراوجۆرەکانی تفەنگەکە لە پۆلیمێری بەھێزکراو و فیبری کاربۆن دروست کراوە، کە ئەمە دەبێتە ھۆی ئەوەی کە تفەنگەکە سووک بێت و ئاسانتر پاک بکرێتەوە و بەگشتی تفەنگێکی باوەڕپێکراو بێت. ئەم تفەنگە بە شێوەی ماژولار دروست کراوە، یانی زۆر بە ئاسانی ھەموو بەشەکانی دەکرێتەوە و ئیمکانی ئەوەی ھەیە ئامێری تری پێوە بلکێت و شتی نوێی لەسەر دانرێت. ئەم تفەنگە زۆر شتی تری پێوە دەلکێت، وەکوو بینینی شەوانە و نارجۆک ھاوێژ، کە دەبێت ئەمانەشی بۆ وەدەستخەین.\nجۆری G36K مودێلی کورت کراوەی ئەم تفەنگەیە کە لوولەکەی بچوکترە و بۆ شەڕی شاری باشە. جۆری MG36 مودێلی تیرھاوێژی ئەم تفەنگەیە کە کۆگای 100 تیری (Magazine) ھەیە. جۆری G36C لوولەی کورتی ھەیە و بۆ ھێزە تایبەتەکان باشترە. تفەنگی G36 ی ستاندارد کۆگای 30 تیری ھەیە و کۆگاشەی ڕوونە و ئاشکرایە، یانی گولەکان ناوی دەبینرێن، ھەروەھا چەند گیرە و شوێنی تایبەتی ھەیە بۆ ئەوەی کە کۆگای تری پێوە بلکێت کە ھەرکات پێویست کرا زۆر بە زوویی کۆگاکەی بگۆڕدرێت.\nبڕیار وابوو تا کۆتایی ساڵی ٢٠١٤ ئاڵمانیا ٨٠٠٠ تفەنگی G36 بفرۆشرێت بە کوردستان، کە ئەمەش بووە هۆی دڵخۆشی سەرکردە کوردیەکان و پێشمەرگەکانی کوردستان.\nکالیبەر: 5.56 ناتۆ\nھەژمارەی تەقە لە خولەکێکدا: 750\nکێش: 3.3 کیلۆگرام\nدرێژی: 998 میلیمەتر\nمەودای کاریگەر: 800 مەتر\nوەرگیراو لە «https://ckb.wikipedia.org/w/index.php?title=ھێکلەر_و_کۆخ_جی٣٦&oldid=523878»


دەرکەوتنی کچە ئەکتەرێکی ئەمەریکیی فیلمە سێکسییەکان لە ڤیدیۆکلیپی گۆرانبێژێکی ئێرانی، دەسەڵاتدارانی ئەو وڵاتە تۆڕە دەکات.\nبەگوێرەی هەواڵێکی ماڵپەڕی "حوڕە"ی ئەمەریکی کە ( 3ی ئازاری 2021) بڵاوکراوەتەوە، "میدیاکانی ئێران ئەوەیان ئاشکراکردووە کە دەسەڵاتدارانی ئەو وڵاتە لێکۆڵینەوەیان لەسەر بڵاوبوونەوەی گرتە ڤیدیۆییەکی میوزیکیی گۆرانبێژی پۆپی ئێرانی (ساسی) کردووە کە تێیدا کچە ئەکتەرێکی ئەمەریکیی فیلمی سێکسییەکان تێیدا بەشداری کردووە و لەپاڵیدا سەما دەکات".\nئاماژەبەوەشکراوە، " گرتە ڤیدیۆیەکە لە ئەپلەکێشنی (ڕۆپیکا) بڵاوبووەتەوە کە ئەوەش وایکردووە بەشێکی زۆر لە بەکارهێنەرانی تۆڕە کۆمەڵایەتییەکانی ئێران ڕەخنەی لێبگرن".\nماڵپەڕە ئەمەریکییەکە باسی لەوەکردووە، گۆڕانییەکەی ساسی ناوی " تاران تۆکیۆ"یە و لە ئەمەریکا تۆمارکراوە و ئەو کچە ئەکتەرەشی کە لە گرتە ڤیدیۆکەدا دەرکەوتووە ناوی ئەڵێکس تەکساسە کە ئەکتەرێکی فیلمە سێکسیەکانی ئەو وڵاتەیە.\nبەگوێرەی حوڕە، لە ماوەی چەند ڕۆژی ڕابردوودا ڕەخنەیەکی زۆر ئاراستەی ساسی کراوە و زۆرێک لە ئێرانییەکان پێیانوایە ئەو گرتە ڤیدیۆییە کە لە تۆڕە کۆمەڵایەتییەکاندا بڵاوبووەتەوە کاریگەریی نەرێنیی دەبێت لەسەر گەنجان.\nساسی تەمەنی 32 ساڵ، ناوی ڕاستەقینەی "سەسەن ییوتی"یە، لەنێو هەرزەکارانی ئێراندا ناوبانگێکی زۆری هەیە، سەرەتا پێش ئەوەی ئێران بەجێبهێلێت لەساڵی 2009 دا بە نهێنی گۆرانی وتووە.\nبڵاوبوونەوەی گرتە ڤیدیۆی گۆرانییەکەی ساسی لە کاتێکدایە کە پێشتر دەسەڵاتدارانی ئەو وڵاتە قەدەغەی سەیرکردنی ڤیدیۆی ئەو گۆرانیبێژەیان کردبوو، بەڵام زۆرێک لە گەنجان و هەرزەکارانی ئەو وڵاتە سەرباری ئەو ڕێگرییکردنە لە تۆڕە کۆمەڵایەتییەکان بۆ یەکتری شێری دەکەن.\n2021.02.27 - 22:46\nلەکاتی کردنەوەی بازاڕدا دۆلار دابەزی و تمەن بەرزبووەوە\n2021.03.15 - 10:41


کوژران و بریندار بوونی چەندین کۆڵبەر لە سنووری سەردەشت\n16:37 - 6 June 2020\nهەنگاو: بە هۆی تەقەی راستەوخۆی هێزە چەکدارەکانی حکوومەتی ئێران چەند کۆڵبەر لە ناوچە سنوورییەکانی سەردەشت کوژران و بریندار بوون.\nبە پێی راپۆرتی گەیشتوو بە رێکخراوی مافی مرۆڤی هەنگاو، رۆژی شەممە، ١٧ی جۆزەردانی ٢٧٢٠( ٦ی ژوئێنی ٢٠٢٠)، هێزە چەکدارەکانی حکوومەتی لە بەرزاییەکانی سنووری سەردەشت دەستەیەک کۆڵبەریان دایە بەر دەستڕێژی گوللە و کۆڵبەرێکیان بەو هۆیەوە گیانی لەدەست دا و چەند کۆڵبەریش بریندار بوون.\nسەرچاوەیەکی ئاگادار لەم بارەوە بە هەنگاوی راگەیاند ئەو کۆڵبەرەی کە گیانی لە دەست داوە ناوی " عومەر مەسڵەحەتی" و خەڵکی گوندی " بێلووکە"یە و لانیکەم سێ کۆڵبەریش بریندار بوون. شوناسی دوو کۆڵبەریان کە بۆ هەنگاو روون بۆتەوە برێتین لە " عەبدولرەحمان شەقایەقی" و " ئومید کووشیار". شوناسی ئەو کۆڵبەرەی دیکە تا ئێستا بۆ هەنگاو روون نەبۆتەوە.\nسەرچاوەکانی ئاگادار لەو ناوچەیە رایانگەیاند کە لەوانەیە ژمارەی ئەو کۆڵبەرانەی کە بریندار بوون زیاتر بێت.\nبە پشت بەستن بە ئاماری تۆمار کراو لە ناوەندی ئامار و بەڵگەنامەکانی ڕێکخراوی مافی مرۆڤی هەنگاو، لە ماوەی مانگی مەی ئەمساڵ، ١٢ کۆڵبەر کوژراون و ٢٤ کۆڵبەری دیکەش بریندار کراون کە ٩١.٥٪ بە تەقەی ڕاستەوخۆی هێزە چەکدارەکان بووە.


هەڵبژاردنەکانی سوریا زیاتر وەك گاڵتەجاڕی دەبینرێن\nئۆپۆزسیۆن له تاراوگه دەڵێت ئەو هەڵبژاردنانەی لە ناوچەكانی ژێردەستی رژێم دەکرێن لەو وڵاتە بە شەڕ وێرانکراوەدا رەنگدانەوەی ویستی خەڵکی سوریا نین.\nپۆستەرەکانی کەمپینی کاندیدێكی هەڵبژاردنی پەرلەمانی سوریا لە شاری حەلەبی باکوری سوریا نیشاندەدرێن لە 15 تەمموز. [ئاژانسی فرانس پرێس]\nئۆپۆزسیۆنی سوریا لە مەنفا یەکشەممە (19 تەمموز) هەڵبژاردنەکانی نێو ناوچەکانی ژێردەستی رژێمی بە "گاڵتەجاڕی" ناوبرد لەکاتێکدا ملیۆنان کەس لە دەرەوە و ناوچەکانی ژێردەستی رژێم بەشداریی ناکەن.\nهەڵبژاردنەکان لەکاتێکدان کە رژێمی سوریا رووبه‌ڕووی سزا نێودەوڵەتیەکان بۆته‌وه، له‌گه‌ڵ ئابورییه‌كی له‌ق، دوای گرتنەوەی نزیکەی لەسەدا 70ی وڵاتەکە بەپشتیوانی هاوپەیمانەکەی، روسیا.\nزیاد لە 7,000 وێستگەی دەنگدان لە ناوچەکانی ژێردەستی رژێم کرانەوە، لەنێویاندا بۆ یەکەمینجار لە چەند شوێنێك کە پێشتر لەژێردەستی ئۆپۆزسیۆندا بوون، وەك غوتەی خۆرهەڵات لە دەرەوەی دیمەشق و هه‌روه‌ها لە باشوری پارێزگای ئیدلیب.\nچەندین لیست رێگەی خۆھەڵبژاردنیان پێدرابوو، بەڵام بەبێ ئۆپۆزسیۆنی راستەقینە، چاوەڕواندەکرێت حیزبی بەعسی سەرۆك بەشار ئەسەد و هاوپەیمانەکانی زۆرینەی 250 کورسیەکەی پەرلەمان ببەنەوە.\nکارمەندێکی حکومەت دەنگدەدات لە بنکەیەکی هەڵبژاردن لە ناوچەیەکی ژێردەستی رژێم. [خاوەنی وێنە: سەدا شەرقیە]\nکەسایەتی باڵای ئۆپۆزسیۆن ناسر حەریری بە ئاماژەکردن بەو رۆژه‌ی باوکی ئەسەد، حافز ئەسەد، بووە سەرۆك، وتی: "رژێمه‌كه لەوکاتەوەی دەسەڵاتی گرتەدەست 50 ساڵ لەمەوبەر هیچ هەڵبژاردنێكی [راستەقینە]ی بەخۆوە نەبینیووە."\nوتی: "هەرشتێك بە هەڵبژاردن ناوببرێت لەژێر دەسەڵاتێکی ئەمنی و سەربازیدا بۆ پێکهێنانی پەرلەمانێکی ساختە بۆ پاوانکردنی رژێم بۆ دەرکردنی یاسا و خزمەتکردن بە دەسەڵاتی باندئاسا جێگەی گاڵتەجاڕییە."\nوتی "ئەوەی لەمڕۆدا گۆڕاوە ئەوەیە نیوەی خەڵكی سوریا ناچارکراون بە هەڵاتن،" لە شەڕێکدا کە زیاد لە 380,000 كه‌سی تێدا كوژراوه و ملیۆنانیش ئاوارەبوون.\nزۆربەی ئۆپۆزسیۆنی سیاسی له سوریا لە تاراوگه‌یه و ملیۆنان سوری لە دەرەوە دەژین دوای هەڵاتنیان لە تووندوتیژی و ناتوانن دەنگ بده‌ن.\nکەسایەتی ئۆپۆزسیۆن، عوبه‌یدە نەحاس باسی لە هەڵبژاردنەکان کرد وەك "گاڵتەجاڕییەکی بێڕووانە" و وتی رەنگدانەوەی بۆچوونی زۆرینەی خەڵك یان "مانای راستەقینەی دیموکراتییان نییە".\nهەڵبژاردنەکان رەواییان نییە\nپارێزەری سوری، بەشیر بەسام بە دیارونای وت هەڵبژاردنەکە رەوایی جەماوەری و یاسایی نییە.\nوتی رێژەی بەشداربوون زۆر نزم بوو، چونکە زۆرێك لە سوریا ئاوارەن بەهۆی شەڕەوە یان لە وڵات هەڵاتوون.\nوتیشی بڕیاری ئەنجامدانی هەڵبژاردنی پەرلەمانی لەمکاتەدا تەواو جێی گومانە و ئاماژەیکرد بەوەی چەند سورییەکی کەم بەشدارییان لە پرۆسەی هەڵبژاردنه‌كه‌دا کرد و زۆربەیان ئەوانە بوون کە سەر بە گروپە سیاسیەکانی نزیك بە ژرێمن.\nوتی هەربۆیە دەنگدانەكه رەنگدانەوەی ویستی راستەقینەی خەڵك نییە.\nبەسام ئاماژەیکرد بەوەی 1,656 کاندید به‌شدارییانكرد لە هەڵبژاردنەکاندا، بەراورد بە 11,341 لە هەڵبژاردنی پێشوودا، کە وتی رەنگدانەوەی بەشدارینەکردنه نەك تەنیا لەلایەن دەنگدەرانەوە بەڵکو لەلایەن کاندیدەکانیشەوە.\nوتیشی سوربوونی رژێم لەسەر ئەنجامدانی هەڵبژاردن هەوڵێكە تا رەوایی بەخۆی بدات، کە لەدەستیداوە لە ئەنجامی بەشداریکردنی راستەوخۆیدا لە کوشتن و بریندارکردن یان ئاوارەکردنی ملیۆنان سوریدا.\nوتی تەنانەت ئاستی بەشداریكردن لە ناوچەکانی ژێردەستی رژێمیشدا زۆر نزم بوو، چونکە وڵاتەکە دەناڵێنێت بەدەست بێکاری، نرخی زۆر بەرز، نەمانی دەسەڵاتی کڕین، نەبوونی ئاسایش و تۆڵەکردنەوەی بەردەوامی نێو گروپە رکابەرەکانەوە.\nلەم مانگەدا ئەسەد پێینایە 20هه‌مین ساڵی سەرۆکایەتیەوە، چەند هەفتەیەك دوای ئەوەی ئەمریکا چەندین سزای ئابوری سه‌پاند بەسەر خۆی و ژنەکەیدا.\nوەزیری دەرەوە، وەلید موعەلیم، مانگی پێشوو وتی ئەسەد لە دەسەڵاتدا دەمێنێتەوە "تا ئەوکاتەی سوریەکان بیانەوێت بمێنێتەوە".\nدەڵێن ئەنجامدانی هەڵبژاردن هەوڵێکە بۆ خۆلادان لە چارەسەرێکی ئاشتیانەی سیاسی بە چاندنی هاوپەیمانانی رژێم لە پێگە کارگێڕییە گرنگەکاندا.


" گەرمیان، دەشتی هەولێر و هەندێك ناوچەی سلێمانی لەبەردەم مەترسی وشكە ساڵی و بەبیابان بووندان"\n03/11/2021 ژمارەی بینراو 118\nشارەزایەكی بواری قەیرانی ئاو دەڵێت، گەرمیان و دەشتی هەولێر و هەندێك ناوچەی سلێمانی لەبەردەم مەترسی وشكە ساڵی و بەبیابان بووندان.\nدكتۆر عەبدولموتەلیب ڕەفعەت مامۆستای زانكۆ و شارەزای بواری قەیرانی ئاو، بەبەشی كوردی دەنگی ئەمریكای راگەیاندووە:" گۆڕانكاریەكانی كەش و هەوا وایانكردووە، زۆرێك لەناوچەكانی جیهان مەترسی وشكەساڵیان لەسەر دروست ببێت."\nئاماژەبەوەشدەكات:" عێراق ساڵانە پێویستی بە 75 ملیار مەتر سێجا ئاو هەیە، لەكاتێكدا بەنداوەكانی لەئێستادا كەمتر لە 35 ملیار مەتری تێدایە، بۆیە مەترسی وشكە ساڵی و بەبیابانبوون لەهەندێك ناوچەی عێراق لە ئارادایە."\nدكتۆر عەبدولموتەلیب ڕوونیكردەوە، گەرمیان و دەشتی هەولێر و هەندێك ناوچەی سلێمانی لەبەردەم مەترسی وشكە ساڵی و بەبیابان بووندان، وتی:"لەڕووی زانستیەوە، 10 ساڵ جارێك گەر وشكە ساڵی ڕووبدات ئاساییە، بەڵام گەر بووە دوو ساڵ و سێ ساڵ كێشە دروست دەبێت."\nوتیشی"هەندێك ناوچەی كوردستان بەتایبەت سنوری گەرمیان، وشك و نیمچە وشكن و گرفتیان لەگەڵ هاوسەنگی ئاودا هەیە، گەرمیان ساڵانە پێویستی بە 250 ملم تا 300 ملم باران هەیە، بەڵام ڕێژەی بەهەڵم بوون بەرزترە لەدابارین، ڕێژەی بەهەڵمبوون نزیكەی 3 هەزار ملیمە ساڵانە."\nئەو شارەزایەی بواری ئاو ئاماژەی بەوەشكرد، ئێران و توركیا پابەندنین بە ڕێككەوتنە نێودەوڵەتیەكانەوە، حساب بۆ پێداویستیەكانی عێراق ناكەن لەڕووی ئاوەوە، وتی:"زۆربەی سەرچاوە ئاویەكانی عێراق لەئێران و توركیاوەیە، 50تا60%ی سەرچاوەی ئاوی عێراق لەو دوو وڵاتەوەیە، گرتنەوەی ئەم ئاوە گرفتی گەورەی دروستكردووە، وتی"عێراق ساڵانە پێویستی 75 ملیار مەتر سێجا ئاو هەیە، لەكاتێكدا كەمتر لەو بڕە لەبەنداوەكان هەیە، هەرێمیش ساڵانە پێویستی بە 10 ملیار مەتر سێجا ئاو هەیە، بەڵام بەنداوەكان ئەو بڕەی تیا نیە."\nدكتۆر عەبدولموتەلیب ڕەفعەت پێیوایە تەنها چارەسەری قەیرانی ئاو ڕێككەوتنە لەگەڵ ئێران و توركیا یاخود سكاڵاتۆمار كردنە لەسەریان، بەڵام حكومەتی عێراق لاوازە، وتی"تەنها چارەسەر دەستگرتنە بە ئاوەوە و بەكارهێنانی ڕێگەی زانستی ئاوە لە كشتوكاڵ و ئاودێریدا."


هەواڵ / کوردستان :: 19/05/2018 :: 542 جار بینراوە\nتاگ :: یه‌كێتى هه‌ڵبژاردن\nمەكتەبی سیاسی یەكێتی لەكۆبوونەوەی ئەمڕۆیدا وەفدێكی باڵای بۆ گفتوگۆ لەسەر ئاستی كوردستان پێكهێناو هەفتەی ئایندەشدا كۆبونەوەی ئەنجومەنی سەركردایەتی‌و ئەنجومەنی ناوەندی ئەنجامدەدرێت.\nراگەیەندراوی رۆژنامەگەری كۆبونەوەی مەكتەبی سیاسی یەكێتیی نیشتمانیی كوردستان:\nسەعات 11/ی بەیانی ئەمڕۆ (19/5/2018) مەكتەبی سیاسی یەكێتیی نیشتمانیی كوردستان، بەسەرپەرشتی جێگری سكرتێری گشتی هەڤاڵ كۆسرەت، كۆبونەوەی ئاسایی لەسەر ئەنجامەكانی هەڵبژاردن‌و ریزبەندی لایەنە سیاسیەكانی عێراق‌و كێشمەكێشەكانی چۆنیەتی پێكهێنانی كابینەی نوی، سازدرا.\nكۆبونەوەكە، لەیەكەمین ساڵڕۆژی كۆچی دوایی رێكخەری گشتی بزوتنەوەی گۆڕان، جەنابی نەوشیروان مستەفا، هاوكات، كۆچی دوایی دامەزرێنەرێكی دیكەی یەكێتی‌و تێكۆشەری كۆڵنەدەری كوردایەتی، عادل موراد بوو. بۆیە، وەكو ئەركی وەفاداری‌و پێزانینی لەڕادەبەدەری بۆ هەردوو جوامێری كۆچكردوو، مەكتەبی سیاسی، سەری رێزی بۆ دانەواندن‌و داوای لە تەواوی یەكێتیەكانیش كرد، ئەركی ماتەمگێڕی‌و قەدرزانی بۆ تێكۆشانی بێوچانی هەردوو تێكۆشەر، جێبەجێ بكەن.\nلەكۆبونەوەكەدا، مەكتەبی سیاسی، جەختی لەبەردوامی خەبات كردەوە بۆ چارەسەركردنی كێشەكانی ناو لایەنە سیاسییە كوردستانیەكان، هەتا یەك ستراتیژی كوردستانی، دوای ئەم هەڵبژاردنە، بە دەرس وەرگرتن لە زیانەكانی نەبونی یەكڕیزی ناو لایەنە كوردستانیەكان، لە چوار ساڵی رابوردوودا، بەرنامەی هاوبەشمان لەسەر ئاستی عێراق، بۆ مافە دەستوری‌و سیاسی‌و ئابوری‌و هاوپشكی حوكمڕانی، هەبێ. بۆئەوەی یەكێتی بەوردیی‌و وریایی دۆخی بەغدادو، ململانێ‌و سیاسەتی هەموو لایەك بێ، وەفدێكی باڵای دانوستاندن بۆ لایەن‌و جەمسەرەكانی عێراق پێكهێنا.\nلەسەر ئاستی كوردستانیش، سیاسەتی یەكێتی دوورە لە تومەتهەڵبەستن‌و سیاسەتی كاردانەوە، ئەنجامی توێژینەوەی یاسایی لەسەرانسەری عێراقدا، یەكلاكەرەوە دەبێ. سەرەڕای تومەتەكان‌و هەڵمەتی پروپاگەندە، یەكێتی خۆی بە بەرپرسیاری چارەنوسی دۆخەكە دەزانێ، دەرگاكانی بۆ گەڵاڵەی هاوبەش، لەگەڵ تەواوی لایەنەكاندا كراوەیە. لەم پێناوەشدا، مەكتەبی سیاسی وەفدێكی باڵای بۆ گفتوگۆ لەسەر ئاستی كوردستان، پێكهێنا.\nلەهەفتەی ئایندەشدا، كۆبونەوەی ئەنجومەنی سەركردایەتی‌و ئەنجومەنی ناوەند، ئەنجامدەدرێ.\nلەكۆتاییشدا.. جارێكی تر سوپاسی بێڕادەی دەنگدەرانی سەوزی یەكێتیەكان، لەهەرێمی كوردستان‌و ناوچە كێشەلەسەرەكان‌و عێراق‌و دەرەوە، دەكەین.


قوباد سمکۆ کۆچی دوایی کرد\n16:33 - 9 خەزەڵوەر 2716\nکوردستان میدیا: قوباد سمکۆ کوڕی شەهید سمایل ئاغای سمکۆ باوکی ناسیۆنالیزمی کورد، لە تاران کۆچی دوایی کرد.\nبەپێی هەواڵی گەیشتوو بە ماڵپەڕی کوردستان میدیا، ڕۆژی پێنج‌شەممە ڕێکەوتی ٦ی خەزەڵوەری ١٣٩٥ی هەتاوی، قوباد سمکۆ دوایین کوری سمایل ئاغای سمکۆ لە تەمەنی ٩٣ ساڵی‌دا، لە تاران ماڵئاوایی لە ژیان کرد.\nقوباد سمکۆ یەکێک لەو کەسایەتییە سیاسی و کۆمەڵایەتییانە بوو کە ئەگەرچی لەژێر گوشار و هەڕەشەکانی ڕێژیمی داگیرکەری ئێراندا بووە، بەڵام هیچکات تەسلیمی خواستی بەرپرسانی ڕێژیمی ئێران نەبووە، و چەندین جار لە لایەن حیفازەت ئیتلاعاتی ڕێژیمەوە بانگهێشت و لێپێچینەوەی لێکرا.\nسمایل ئاغای سمکۆ ساڵی ١٨٨٧ لەدایک بووە و پاش مردنی باوکی و جەعفەر ئاغای برای، وەکوو سەرکردەیەکی لێوەشاوە و هەڵکەوتەی شکاکەکان جڵەوی خەباتی نەتەوەیی گرتە دەست و لەدوای شەڕی یەکەمی جیھانییەوە دەستی بە گرتنی ناوچەکانی قەراغ گۆلی ورمێ کرد و دوای ئەوەیکە شەڕی یەکەمی جیهانیی کۆتایی ھات، سمکۆ وەک سەرکردەیەکی سیاسی ناوی دەرکرد و لەپێناو دامەزراندنی ئیدارەیەکی کوردیدا ساڵی ١٩١٩ شۆڕشی بەرپاکرد و چەندین ناوچەی گرینگی خستە ژێر کۆنتڕۆڵی خۆیەوە، ساڵی ١٩٢١ لە ئەنجامی لەشکرکێشییەکی گەورەی ھێزەکانی ڕێژیمی ئێراندا، سمکۆ ناچار بوو پاشەکشه بکات و پەنا بەرێت بۆ تورکیه.\nساڵی ١٩٢٤ بە بڕیارێکی لێبووردن گەڕایەوە ئێران و ساڵی ١٩٢٦ جارێکی‌تر شۆڕشی بەرپاکردەوە. بەڵام ئەمجارەشیان شۆڕشەکەی تێکشکا و ماوەیەک لە تورکیه بە دەستبەسەری مایەوە. پاش ئازاد کردنی گەڕایەوە ئێران و ساڵی ١٩٣٠ بە پیلانێکی کاربەدەستانی ئێران لە شاری شنۆ شەهید کرا و شۆڕشەکەی کە یازدە ساڵ درێژەی کێشا کۆتایی هات.\nحیزبی دێموکراتی کوردستانی ئێران پرسه وسەرەخۆشی خۆی له بنەماڵه و خزم و کەسوکاری ناوبراو دەکات و خۆی به شەریکی خەمیان دەزانێت.


دژایەتی و دابەزاندنی کێشەکان لەناو پارتیدا، لەگەڵ لاھوری شێخ جەنگی تا ئاستی کێشەی شەخسی، نەک ھەر نەبووە ھۆی لێدان لە پێگەی ئەو کوڕە، بگرە ئەوەی پارتی بۆ لاھوری کرد، ئەو دە ساڵی دیکەش پڕوپاگەندەی بۆ خۆی کردبا ھەر ئەوەندەی پێدەکرا.\nلاھوری شێخ جەنگی لە ئەندامێکی ئەنجومەنی ناوەندەدەوە بە پاڵپشتی و شەونخۆنیی مێدیا و سۆشیال مێدیای پارتی بووە خاوەنی دەنگی یەکەمی کۆنگرەی چواری یەکێتی!\nپارتی کوێرانە کەوتە ھەمان ئەو بەزمەوە کە کاتی خۆی لە دژی نەوشیروان مستەفا کردیان، ئەگەرنا لاھور چەند جارێک بە رەسمی داوای کرد کە لیژنە لە سەر رووداوی ١٦ ی ئۆکتۆبەر پێک بێت و دەربکەوێ کە کێ پشتئەستوور بە ٣٨ ئیمزاوە رێککەوتنی کردووە؟\nپارتی ئەوەی باش دەزانی؛ لە کۆبوونەوەی دوکان، گومانیان لە بافڵ تاڵەبانی ھەبوو(تەنانەت زانیاریش) بۆیە لە ژووری بە تەنھادا، گوشاریان بۆ ھێنا کە ئەگەر شتێکی کردووە، ئاشکرای بکات.\nئەو ھەر ئینکاری کرد و پارتیش باوەڕی کرد!\n(بۆ مێژوو)ھەموو دەمانزانی لە ١٦ بێت یان لە ١٧، کورد ئۆکتۆبەرێک قەرزاری بەغدایە و دەبێ بیداتەوە. براکانی لاھوریش ئەوەیان دەزانی. یەکیان بووە کەواسوری بەر لەشکر و ئۆباڵی ھەموو قەزییەکەی لە ملی خۆی پەستا، بێ ئەوەی سەنتێکی دەست بکەوێ!\nبۆ پارتی، ئاراس بووە وێنەی لاھور لە ئاوێنەی خیانەتدا، کوڕانی تاڵەبانی نەک ھەر پاک بوونەوە، بگرە مامی بچوکیان موسادەقەی ئەمریکای وەرگرت وەک شەریکی حوکمڕانیی کوردستان!\nیەکێتی ھەر لە کەرکوک مابوو، بۆیە لاھوریش لەناو یەکێتی بوو بە قارەمان. قارەمانێک لە زرێ و شمشێرەکەی ھی پارتی بوو.\nئەوەی ئەمڕۆ کوڕانی تاڵەبانی دەیکەن، رێک ھەمان شتەیە کە پارتی کردی و ھێشتاش لەسەری بەردەوامە. تا دوێنێ دەیانگوت دەبێ بچێتە بەردەمی دادگا و وایانزانی ناچێ! کە چوو ئێستا دەڵێن دەبێ کوردستان بەجێ بێڵێت! کە کوردستانیش بەجێبێڵێت، ئینجا رەنگبێ بڵێن نابێ بگەڕێتەوە.\nکوڕانی تاڵەبانی دەمێکە بیر لە لابردنی ئەو بەربەستە دەکەنەوە. بەڵام کاتێ دەستیان دایە پەلامار دەبوایە گەرماوگەرم کودتاکەیان سەرخەن، ئەگەرنا ئەوەی ئێستا دەبیندرێ، تەنھا شکستی کودتاکەیە.\nلاھور نەک پێگەی بەھێزتر بووە، بگرە میسداقییەتی ھەموو تۆمەتەکانی سەریشی چووەتە ژێر پرسیارەوە! کەسێک بڵێ دەبێ قانون حوکم بکات، چاوەڕێی قەراری دادگا نەکات و بە تۆمەتبار بڵێ دەتپارێزم و، بڕۆ دەرەوەی وڵات! بەپێی قانون دەبێتە شەریکی تۆمەت!\nخولاسەی کەلام ئەگەر کوڕانی تاڵەبانی لە لاھور بێ منەتن، لێگەڕێن با قانون حوکمی لەبارەوە بدات، یەکێک بچێتە دادگا، دەچێتە زیندانیشەوە. یەکێتیی کۆن و نوێ ھەر ھی ماڵی مام جەلالە و دەبێ بایی ئەوەندە متمانەیان بەخۆیان بێت کە دەنگ بۆ حزبەکەیان کۆ بکەنەوە. نەک ئیمزای لا بەلا.\nئەو جموجۆڵانە لاھوریان لەسەر گردەکەی سەرچنار کردە حوسێنێکی دیکە.


بارسێلۆنا بۆ پاریس سانجێرمان: ئاماده نین یه‌ك دۆلاریش به نێیمار بده‌ین – یاریگا سپۆرت\nHome/بازاری گواستنەوە/بارسێلۆنا بۆ پاریس سانجێرمان: ئاماده نین یه‌ك دۆلاریش به نێیمار بده‌ین\nبارسێلۆنا بۆ پاریس سانجێرمان: ئاماده نین یه‌ك دۆلاریش به نێیمار بده‌ین\nمه‌رجی بارسێلۆنا بۆ گێڕانه‌وه‌ی نێیمار\nیاریگا سپۆرت 2019/08/11\nبارسێلۆنا ئاماده نییه هیچ بڕه پاره‌یه‌ك له به‌رامبه‌ر گه‌ڕانه‌وه‌ی نێیمار بدات و ته‌نیا به مه‌رجێك ده‌توانێت له‌گه‌ڵ پاریس سانجێرمان رێكبكه‌وێت.\nرۆژنامه‌ی ماركای ئیسپانی ئاشكرایكردووه، به‌رپرسانی بارسێلۆنا ناتوانن یه‌ك دۆلاریش له به‌رامبه‌ر گرێبه‌ستی نێیمار بده‌نه پاریس سانجێرمان، به‌ڵكو ته‌نیا ده‌توانن نێیمار به دوو یاریزانی یانه‌كه‌یان بگۆڕنه‌وه.\nرۆژنامه‌كه ئاشكرایكردووه، به‌رپرسانی بارسێلۆنا به‌هۆی كڕینی ئانتوان گریزمان و فڕانكی دی یۆنگ ناتوانن له‌م هاوینه پاره‌ی زیاتر خه‌رج بكه‌ن، بۆیه ده‌یانه‌وێت به‌رامبه‌ر ده‌ستبه‌رداربوونیان له دوو یاریزان نێیمار به‌ده‌تس بهێنن.\nپێشتر بارسه‌لۆنا هه‌ریه‌كه له فیلیپ كۆتینهۆ، ئیڤان راكیتیچ، سێمیدۆ و ئۆمتیتی خستبووه به‌رده‌می پاریس سانجێرمان بۆ ئه‌وه‌ی دووانیان هه‌ڵبژێرن له به‌رامبه‌ر نێیمار، به‌ڵام به‌رپرسانی پاریس سانجێرمان به‌م پێشنیاره رازی نین.\nرۆژی پێنجشه‌ممه سه‌رۆكی بارسێلۆنا و پاریس سانجێرمان چاویان به یه‌كتری ده‌كه‌وێت پێده‌چێت له‌و دیداره پرۆسه‌ی گه‌ڕانه‌وه‌ی نێیمار بۆ بارسا بچێته پێشه‌وه.\nفه‌رمی:ڤالڤێردی لیستی یاریزانه بانگێشتكراوه‌كانی بۆ یاریی ریال سۆسیداد ئاشكرا كرد\nیاریزانانی ریال مەدرید لە ئێستاوە هەرەشەی یاریی نەکرد دەکەن!


ئەنجامی بەشداریكردنی روسیا لەكارە سەربازییەكانی سوریا\n21/11/2019 703 جار خوێندراوه‌ته‌وه\n"یۆچی روسیا هێزی ناردووەتە سوریا؟ وەڵامی ئەمریكا!"، ناونیشانی راپۆرتێكە لەگۆڤاری (فوینییە ئوبزرینییە)، دەربارەی دەستكەوتەكانی روسیا لەدەستێوەردان لە ململانێكانی سوریا و خۆئامادەكردنی ئەمریكا لەهەبوونی هێزی روسیا سەرجەم شوێنەكانی جیهاندا.\nبەپێی راپۆرتەكە، لە 2ی ئۆكتۆبەری 2019، ناوەندی توێژینەوەی ئەمریكی ڕەند كۆرپۆرەیشن، راپۆرتێكی بڵاوكردووەتەوە بەناونیشانی (تێگەیشتن لە دەستێوەردانی روسیا لەسوریا)، نووسەرانی راپۆرتەكە بریتین لە شرۆڤەكاران سام شاراب، ئیلینا تریگر و ئیدوارد گیست.\nشرۆڤەكارەكان لە راپۆرتە شیكاریەكەیاندا دووپاتی ئەوەیانكردووەتەوە دەستێوەران و ناردنی سوپا بۆ سوریا لە ساڵی 2015، بەهۆی كۆمەڵێك دۆخی ناوازەوە بووە.\nئەوان بڕوایان وایە، دۆخەكان لە هەر وڵاتێكدا لە یەكتری دەچن وەك ئەفغانستان و یەمەن و لیبیا و بۆ ئەوە نەبووە رێگە بەروسیا بدرێت هێزەكانی ئاراستەی ئەو شوێنانە بكات، لەبەر ئەوە، مۆسكۆ نەچووە نێو ململانێی لیبیا و یەمەنەوە. بەڵام هەرچی ململانێی ئەفغانستانە پرە لەمەترسی جدی بۆ روسیا، لەنێویاندا هەڕەشەی تیرۆریستی و تێكچوونی ناسەقامگیرییە لە كۆمارەكانی ئاسیای ناوەڕاستی سۆڤیەتی پێشوو، تا ئێستاش مۆسكۆ بەباشی دەزانێ دەستێوەردانی تێدا نەكات.\nلەگەڵ ئەوەدا، توێژەرەكان لە راپۆرتەكەیاندا گەیشتوونەتە دوو بەرەنجامی زۆر گرنگ و یەكلاكەرەوە، یەكەمیان، پێویستە ئەمریكا لەوە تێبگات كە روسیا رۆژێك لە رۆژان دوو دڵ نییە لە پاراستنی بەرژەوەندییە نیشتمانییەكانی لە دەرەوەی سنووری یەكێتی سۆڤیەتی جاران.\nدووەم، پێویستە لەسەر ئەمریكا بەردەوام ئامادەبێت لە بەرانبەر هەبوونی هێزە روسییەكان لە سەرجەم ناوچە گەرمەكان لە رۆژهەڵاتی ناوەڕاست و باكووری ئەفریقا و ناوچەكانی تری جیهان.\nهەروەها لەگەڵ ئەوەی ژمارەی ئەو هێزانە زۆر نین، بەڵام دووپاتی هەبوونی خۆیان دەكەنەوە، بەتایبەتی لەو وڵاتانەی كە مۆسكۆ پلانی سیاسی یان ئابوری هەیە بۆیان.\nكەواتە.. بەشداری كردنی روسیا لە كارە سەربازییەكانی سوریادا چ دەرەنجامێكی دەبێت؟\nبە بەراوردكردنی هەژموونی روسیا لە رۆژهەڵاتی ناوەڕاست، پێش و پاش پرۆسەكەی سوریا، دەكرێت دیدی ئەوە دروست بكات، كە تا چ ڕادەیەك پێگەی ئەو وڵاتەی بەهێز كردووە و كاریگەری لەسەر سیاسەتەكانی رۆژهەڵاتی ناوەڕاست جدی بووە. ئیستا قسەكردنەكە تەنیا لەسەر لێكەوتە سیاسی و سەربازییەكان نییە، لە نموونەی بنكەی نوێی سەربازی لەو ناوچانەی گرنگی ستراتیژییان هەیە بۆ روسیا، بەڵكو دەسكەوتی راستەوخۆی ئابووریشی هەیە.\nلەبەر ئەوە، پێویست ناكات ئەوە بوترێت مەترسییەكانی ئەمریكا دەربارەی زیادبوونی هەژموونی روسیا لە رۆژهەڵاتی ناوەڕاست و ویستی بۆ چوونە نێو ململانێ چەكدارییەكان لە دەرەوەی سنووری دوای یەكێتی سۆڤییەت هیچ بنەمایەكی نییە.


له‌ناوجه‌رگه‌ى باكورى كوردستان هێزه‌كانى پاراستنى گه‌ل چه‌ند چالاكیه‌كى له‌دژى سوپاى توركیا ئه‌نجامداوه و 12 سه‌ربازیان كوشتووه.\nڕاگه‌یه‌ندراویێکدا هەپەگە ئاشكراى كردووه، له ڕۆژى 25 ى ئه‌م مانگه زریپۆشێكى سه‌ربازانى تورك له‌ناوچه‌ى شه‌مزینانى باكورى كوردستانه‌وه ویستویه‌تى به‌ره و بنكه‌ى سه‌ربازى گه‌مانێوه بچێ، كردویانه‌ته ئامانج و بەهۆیەوە 4 سه‌رباز كوژراون.\nلە ڕاگەیەندراوەکەی هه‌په‌گه‌دا هاتووە ڕۆژى 26ى ئه‌م مانگه‌ش، له‌گردى شه‌هید ساریا له‌هه‌رێمى خواكورک سه‌ربازانى توركیان كردووه‌ته ئامانج و له‌ئاكامدا سه‌ربازێكى کوژراوە و یه‌كێكی دیكه‌شیان بریندار كردووه.\nجگەلەوە ڕۆژى 27 ى ئه‌م مانگه، له‌سه‌ر گردى شه‌هید بۆتانى خواكورك، سه‌ربازێكى توركیان كوشتوه و له‌نزیك گوندى خه‌دێتی ناوچه‌ى سلۆپى زریپۆشێكى سه‌ربازى توركیان تێکشكاندوه و 3 سه‌ربازى توركیان كوشتووه.\nله‌كۆتایى ڕاگه‌یه‌نراوه‌كه‌دا، ئاماژه به‌چالاكیه‌كى سه‌ربازیى دراوه کە له ناوچه‌ى به‌ستاى بۆتان و له‌لایه‌ن یه‌كینه نهێنیه‌كانه‌وه ئەنجامدراوە و تێیدا دواى چاودێرى كردنى سه‌ربازانى تورك له‌ناوچه‌كه‌دا، هێرشكراوه‌ته سه‌ریان و له‌ئاكامیشدا 3 سه‌ربازی تورك كوژراون.\nناس كورد نیگه‌رانی به‌رپرسان و په‌رله‌مانتاره خانه‌نشینكراوه‌كان له پڕۆژه‌ی چاكسازی ئاشكرا ده‌كات [تایبه‌ت] په‌رله‌مانتارێك:داوامان لێده‌كه‌ن دەنگ بە کەمکردنەوەی خانەنشینییەکانیان نەدەین\n21:02 هه‌ینی 27 کانونی یەکەم 2019\nکەرکوک؛ بەهاوەن هێرشکرایە سەر سەربازگەى کەیوان\nلەنێوان کۆشکى سەرۆکایەتى و پەرلەماندا..یەکلایکردنەوەى کاندیدى سەرۆکوەزیران “نزیکە”\nکاندیدێکى نوێ دەرکەوت\n09:50 سێ شه‌ممه 24 کانونی یەکەم 2019


新增项目形成 | 14-10-2017\n$رۆژهەڵاتی کوردستان$ - لە زیندانی ناوەندی #ورمێ#ی ڕۆژهەڵاتی کوردستان، پێنج ژنی زیندانیی بەهۆی پێشێلکارییەکانی بەڕێوەبەران و پاسەوانەکانی ئەو زیندانە بەرامبەر بە زیندانیانی بەندی ژنان، مانیان لە خواردن گرت. $باشووری کوردستان$ - رەوشی #خورماتوو# و باشووری #کەرکوک# هەر ئاڵۆزە و ئەگەری پێکدادان لەنێوان هێزی پێشمەرگە و #حەشدی شەعبی#دا هەیە. - دوای دروستبونی ئاڵۆزییەکان شەوی رابردووی نێوان پێشمەرگەو حەشدی شەعبی، بەپێی رێکەوتنێکی نێوانیان بۆ ماوەی 24 کاتژمێر شەڕ لە شاری دووزخورماتوو راگیرا. - چەند چەکدارێکی نەناسراو هەڵیانکوتایە سەر بارەگای سەرەکی کۆمپانیای #کۆڕەک تیلیکۆم# لە شاری حیللە و کۆمەڵێک کارمەندیان رفاند، پاشان بارەگاکەیان تەقاندەوە. - #سوپای عێراق# لە سنووری کەرکووک پێشمەرگە ئاگاداردەکاتەوە و داوایان لێدەکات تاوەکو کاژێر 12:00 پاشەکشە بکەن. فەرماندەیەکی پێشمەرگەش دەڵێت هەر جوڵەیەک بکەن بەتووندی وەڵامیان دەدەنەوە. - بەرپرسی راگەیاندن و چاپەمەنی هێزەکانی پاراستنی گەل - #هەپەگە# رایدەگەیەنێت، لە ئەگەری روودانی هەر حاڵەتێکی نەخوازراو، هێزەکانیان ئامادەن بەرگری لە خاک و خەڵکی کەرکوک بکەن. - سەرۆک وەزیرانی عێراق جەخت لەوەدەکاتەوە هەڵوێستی حکومەتی عێراقی بەرامبەر هەڵوەشاندنەوەی ئەنجامەکانی #ڕیفراندۆم# نەگۆڕاوە، دەشڵێت حکومەت بەردەوامدەبێت له و بڕیارانەی کە له و بارەیەوە داویەتی. $رۆژئاوای کوردستان$ - شەرڤانانی هێزەکانی سوریای دیموکرات گەڕەکی نەهزەی ناوەندی ڕەقەیان لە چنگی چەتەکانی #داعش# ڕزگارکرد، لە ئەنجامی شەڕی شەوی ڕابردوو بۆ ئێستا لە گەڕەکی نەهزەدا 23 چەتەی داعش کوژران. $دەرەوی کوردستان$ - بەستنی کۆنفرانسی گشتی 17 ەمینی #کۆنگرەی نەتەوەیی کوردستان# لە شاری ئایندهۆڤن، هۆڵەندا


بیڵ گەیتس بۆ چوارەمین ساڵ دەوڵەمەندترین کەسی جیھان هاتەوه\n2017-03-21 [06:05 AM]\nگۆڤاری Forbesی ئەمریکا ئەمساڵیش ناوی ناوی دەوڵەمەندترین کەسەکانی جیھانی بڵاوکردەوە.\nدامەزرێنەری کۆمپانیای مایکرسۆفت، "بیڵ گەیتس"ی ئەمریکی کە ساڵی رابردوو سامانەکەی ٧٥ ملیار دۆلار بوو، لەمساڵدا سامانەکەی بۆ ٨٦ ملیار بەرزکردووەتەوە و جارێکی دیکە ریزبەندی یەکەمی لیستی دەوڵەمەندترینەکانی جیھانی گرتەوە.\nبیڵ گەیتس کە ماوەی چوار ساڵە پێشەنگی لیستەکەیە لە ساڵی ١٩٩٤ەوە تا ئێستا ١٨ جار نازناوی دەوڵەمەندترین پیاوی جیھانی بەدەست ھێناوە.\nوەبەرھێنەری ئەمریکی، وارن بوفێت بە ٧٥ ملیار و ٥٠٠ ملیۆن دووەمی لیستەکەیە و دامەزرێنەر و بەڕێوەبەری ئامازۆنیش لەڕیزبەندی سێیەمدا دێت.\nلەژنانیشدا خاوەنی گەورەترین پشکی کۆمپانیای جوانکاریی فەڕەنسی، لۆریاڵ لیلیان بێتەنکۆرت بە ٣٩ ملیار و ٥٠٠ ملیۆن دۆلاری ئەمریکی لەڕیزبەندی ١٤یەمی لیستی دەوڵەمەندترینەکانی جیھاندا دێت و دەوڵەمەندترین ژنی جیھانە.\nدۆناڵد ترەمپ کە لە ھەڵبژاردنی ٢٠١٦دا بە سەرۆکی ئەمریکا ھەڵبژێردرا و بووە یەکێک لە کاریگەرترین کەسایەتییەکانی جیھان، لە سەروەتەکەیدا ھەمان بەرەوپێشچوونی بەخۆیەوە نەبینی.\nبەپێی زانیارییەکانی گۆڤارەکە، سەروەتەکەی ترەمپ لە ساڵی رابردوودا بەبڕی یەک ملیار دۆلار کەمیکردووە و بۆ سێ ملیار و ٥٠٠ ملیۆن دۆلار دابەزیوە. بەوپێیە سەرۆکی ئەمریکا لە لیستی دەوڵەمەندترینەکانی جیھاندا، ٢٢٠ پلە دابەزیوە و لەڕیزبەندیی ٥٤٤ەمدایە.


وەزارەتی تەندروستی حكومەتی هەرێمی كوردستان، پاشنیوەڕۆی ئەمڕۆ شەممە، رایگەیاند، لەماوەی 24 سەعاتی رابردودا 560 كەسی دیكە توشی كۆرۆنا بون و هاوكات 28 توشبوی دیكەش گیانیان لەدەستداوە كە زۆترینیان لە سلێمانی بون.\nئاوێنە: وەزارەتی تەندروستی لەراگەیەندراوێكدا ئاماری 24 سەعاتی رابردوی كۆرۆنای لە هەرێمی كوردستان خستەڕو. بەگوێرەی راگەیەندراوەكە لەماوەی 24 سەعاتی رابردودا پێنج هەزارو 996 پشكنینی نوێ ئەنجامدراون و بەپێی ئەنجامەكان ژمارەی توشبوانی نوێی كۆرۆنا كەمتر بوە لەو توشبوانەی لە ڤایرۆسەكە چاكبونەتەوە بەشێوەیەك 560 توشبوی نوێی كۆرۆنا تۆماركراون و هەزارو 211 توشبوش چاكبونەتەوە.\nوەزارەتی تەندروستی هەرێم ئاماژەی بەوەشداوە كە لەماوەی 24 سەعاتی رابردودا 28 توشبوی دیكەی كۆرۆنا گیانیان لەدەستداوە: 9 لە هەولێر، 11 لە سلێمانی، 3 لە دهۆك، 3 لە هەڵەبجە، 2 لە راپەڕین.\nڕاگەیاندراوی ( ٢٤ ) کاتژمێری تایبەت بە نەخۆشی ڤایرۆسی کۆڕۆنای نوێ COVID19 ژمارە ( ٦٠٥ )\n١. پشکنین: ( ٥٩٩٦ پشکنینی نوێ)\n• ( ٢٠٢٥) هەولێر\n• ( ١٤٥٩) سلێمانی\n• ( ٢٠٨١) دهۆك\n• ( ٥٠) هەڵەبجە\n• ( ٣٨١) ڕاپەڕین\n٢. توشبو: ( ٥٦٠ توشبوی نوێ)\n• ( ١٨١) هەولێر\n• ( ٦٨) سلێمانی\n• ( ٢٢٣) دهۆك\n• ( ١٣) هەڵەبجە\n• ( ٧٥) ڕاپەڕین\n٣. چاکبون: ( ١٢١١ چاکبون)\n• ( ٤٢٠) هەولێر\n• ( ٥٢٩) سلێمانی\n• ( ٢٠٠) دهۆك\n• ( ٣١) هەڵەبجە\n• ( ١٣) گەرمیان\n• ( ١٨) ڕاپەڕین\n٤. مردن: ( ٢٨مردن)\n• ( ٩) هەولێر\n• ( ١١) سلێمانی\n• ( ٣) دهۆك\n• ( ٣) هەڵەبجە\nپشکنین ٣٢٩٦١١٩ (١١٧٠٨٠٩ هەولێر، ٨١٦٢٢٣ سلێمانی، ١٢٨٥٤٢٠ دهۆك، ٢٣٦٦٧ هەڵەبجە)\nتوشبون ٣٥٥٥٤١ (١٠٣٨٢٣ هەولێر، ١٢٣٩٤٩ سلێمانی، ١٢٠٨٢٥ دهۆك، ٦٩٤٤ هەڵەبجە)\nچاکبون ٣٣٣٢٥٧ ( ٩٦٢٨٦ هەولێر، ١١٥٥٣٢ سلێمانی، ١١٥١٠١ دهۆك، ٦٣٣٨ هەڵەبجە)\nلەژێر چارەسەر ١٦٠١٩ (٥٧٣٨ هەولێر، ٥٧٢٤ سلێمانی، ٤١٦٠ دهۆك، ٣٩٧ هەڵەبجە)\nمردن ٦٢٦٥ (١٧٩٩ هەولێر، ٢٦٩٣ سلێمانی، ١٥٦٤ دهۆك، ٢٠٩ هەڵەبجە)\n٢٣ی تشرینى یه‌كه‌م ٢٠٢١


١٩٨٤ – Malame\nچاند و هونه‌رنێرین\n186 ئێك خوله‌ك\nزۆر جاران بمن ئەم ئالاڤ و ئارمانجا ژ هەڤ جودا ناکین لەوما خوەندنەک شاش بو رۆژەڤا خوە دکین. لەوما لسەر ئاستێ تاکە کەسی ئەگەر ئەم تەماشاکەین دێ بینین هەر کەس ژمە هندەک ئارمانجێن خوە هەنە و دەما بدەستڤە تینین ئەم ئامادە نینین دەستبەردا بین. ئەڤ پیڤەرە بمن دەرباسدبیت بو کەسێن ئارمانجا وان دەستهەلاتداریە وەک هیڤیەک کەسوکی و ژبەر ڤێ چەندێ دەما ئەڤ کەسە دگەهن دەستهەلاتێ ئامادە نینن بهیچ رەنگەکی دەستبەردار بن.\nلڤێرە من دخواست چەند دێرەکا لسەر رومانا جورج ئوریێل ١٩٨٤ بنڤیسم کو لسالا ١٩٤٨ نڤیسیە. ئەڤ رومانە ژ رومانێن دیستوپیا تێ هەژمارتن ( دیستوپیا واتە دوزەخ ). رومان لسەر دەستهەلاتدارێن زۆردار و دیکتاتورە. دەستهەلاتێن خەلکێ دکەن کویلە. لڤێرە ئورێل دڤێت بێژیت کو سەردەما کوشتنا مروڤا نەما چونکە دەستهەلاتداریا دیکتاتور هیڤیێ و بەرخوەدانێ دناخێ مروڤی دا دکوژیت. لرومانێ جیهان هەمی بویە سێ وەلات، ئنگلتەرا، ئەمریکا باکور و باشور، نیوزلەندا و ئوسترالیا بونە یەک وەلات، دویەمین وەلات روسیایە و ئوروپا هەمی، سێیەمین دەولەت چینە ، یابان و چەندین وەلاتێن دی یێن ئاسیا. رۆژهەلاناڤین لگەل ئەفریقیا بیاڤا ململانا ڤان هەر سێ وەلاتانە.\nئەڤ رومانە ل لوندون رویدانێن وێ دەرباس دبن، کو ناڤێ وەلاتی ئوشینیا یە. رومان لسەر رێبەڕێ وێ یە، بو مێژو گەلەک دبێژن پەیڤا برای گەورە کو دەستهەلادارەک پێ هاتیە ناڤکرن بو جارا یەکەمین لڤێ رومانێ هاتیە. برای گەورە کەس تشتەکی ژێ نوزانیت ژ دەرڤەی وێنێن وی کو کولان و راگەیاندن هەمی گرتینە. برای گەورە سەروکاتیا پارتا دەستهەلاتدار دکەت، کو هەمی چەمکێن ژیانێ لوەلاتی لژێر کونترولا وێ نە.\nهەلبەت رەوشا لوندون وەک باژێر زۆر خرابە، جەنگە پرانیا باژێری وێران بویە، خەلک برسیە، رویسە و خاسە، ئێش بەر بەلاڤن. لڤێرە پارتا برای گەورە ژ دو چینا پێکهاتیە، بازنێ تەنگ کو ئەو کەسێن یێن نێزیکی برای گەورە هەلبەت رەوشا ڤان هەردەم یا باشە، بازنێ مەزن کو پێکهاتیە ژ ئەندام و لایەنگیران کو پرانیا وان چینا کارمەند و خوەدان پێنوسن، دەنگن، هونەرن نە خرادژین، لێ ما چینا مەزن کو هەمی رەنگێ کارکەریێ و جوتیاریێ دگرە ئەڤە دپیسترین رەوشدا دژین. ژڤی خەلکێ چینا سێیەمین تێ خاستن کو وەلاتپارێز بن، پشودرێژ بن، بێ گازندە بن، بکورتی بەرێ وان ژ داخازێن سەرەکی بدەن تشتێن حەزوکی.\nتشتەک دن زۆر گرنگ ئورێل بمن پێنڤیس دکەت ئەوژی دەما دبێژیت لسەر برایێ گەورە، ئەڤ گەمژە و ساویلکە لگەل گەمژێن دەوروبەرا خوە بوینە زانا و بسپور تەنها چونکی دەستهەلات هەیە.\nئەم ڤەگەرین سەر هوکمەتا ئورێل و وەزیرێن وێ کو لسەر بنەمایەک دو رویتی کاردکەن، حوکمەتا برایێ گەورە چار وەزارەتن:\nوەزارەتا ئاشتیێ کو کارێ وێ خوە بەرهەڤکرن و بهێزکرن بو جەنگێ.\nوەزارەتا راستیێ ( راگەهاندن و رەوشەنبیری ) کو تەنها کارێ وێ درەون، سەختەچیاتی یە.\nوەزارەتا ئەڤینێ، پۆلیش، ئاسایش و دەزگەهێ سیخوریێ بخوەڤە دگرە.\nوەزارەتا بەرفرەهیێ، کارێ ّە تەنگاڤ کرن و برسی کرنا خەلکیێ.\nلدوماهیێ ژدل دبێژم ١٩٨٤ رومانەک هەژی خواندنێ یە و فلمەک هەژی تەماشە کرنێ یە


170 خوێندكاری ئاوارەی شنگال وازیان لە خوێندن هێناوە\nبەڕێوەبەرایەتی گشتی پەروەردەی شنگال سەر بە حكومەتی هەرێمی كوردستان وازهێنانی 170 خوێندكاری لە ساڵی خوێندنی 2021 – 2022 ئاشكراكردووە و هۆكارەكەشی بەپێی بەدواداچونیان بەهۆی كاركردن و هەژارییەوە بووە.\nشەهاب ئەحمەد، لێپرسراوی بەشی کارگێڕی لە بەڕێوەبەرایەتى گشتی پەروەردەى شنگال بە (کەرکوک ناو)ى وت "ئەو 170 خوێندکارە تەنیا لە سنوری پەروەردەی شنگال و سەر بە وەزارەتی پەروەردەی حكومەتی هەرێمی كوردستانن، هەموشیان ئاوارەن، بەشێكیان لەناو كەمپ و بەشێكی تریان لە دەرەوەی كەمپن".\n"ئەوانەى وازیان لە خوێندن هێناوە زۆرینەیان بەهۆى ئیشکردن و پەیداکردنى بژێوی ژیانەوەیە، هەموو لایەک ئاگادارن کە دۆخى ئاوارەکان لەکەمپدا وەكو هاوڵاتیانی ئاسایی نییە و لە ئێستاشدا هاوكاری رێكخراوە ناوخۆیی و نێودەوڵەتییەكان كەمتر بۆتەوە، بۆیە بەشێكیان ناچارن كاربكەن تا بتوانن بژێوی خێزانەكانیان پەیدابكەن"، شەهاب ئەحمەد وایوت.\nبەڕێوەبەرایەتی گشتی پەروەردەی شنگال 27 هەزار خوێندكاری هەیە لە وەرزی خوێندنی 2021 – 2022دا و لەو ژمارەیە 14 هەزاریان لە كەمپەكانی ئاوارەیین بەتایبەت لە پارێزگای دهۆك، 13 هەزار خوێندكارەكەی تر لە دەرەوەی كەمپ دەخوێنن.\nلەناو كەمپەكاندا 90 خوێندنگەی بنەڕەتیی و ئامادەیی هەن.\nفەیسەڵ دەخیل (21ساڵ)، یەكێك لەو خوێندكارانەی وازی لە خوێندن هێناوە. وتی "باوکم فەرمانبەرە و موچەکەى بەشمان ناكات، ئێستا كرێكاری دەكەم بۆ ئەوەی هاوكاریی باوكم بكەم لە پەیداكردنی بژێوی رۆژانە".\nموچەكەی باوكم بەشی ئێمە ناكات، بۆیە كرێكاری دەكەم بۆ ئەوەی هاوكاریی باوكم بكەم لە پەیداكردنی بژێوی رۆژانە\nفەیسەڵ دوو براو سێ خوشكی هەیە و دەیەوێت لەگەڵ باوكی كاربكات، بۆ ئەوەی لانیكەم براو خوشكەكانی بەردەوامبن لە خوێندن.\n"زۆرم پێناخۆشە كە وازم لە خوێندن هێناوە، بەڵام بەناچاریی ئەو بڕیارەمداوە، هانی خوشك و براكانم دەدەن بەردەوامبن و بەپێی توانای خۆم هاوكارییان دەكەم"، فەیسەڵ وایوت.\nبەڕێوەبەرایەتی گشتی پەروەردەی شنگال بیری لەوە كردۆتەوە ئەمساڵ خوێندنگەی خێرا بكاتەوە بۆ ئەوانەی وازیان لە خوێندن هێناوە. سیستمی خوێندنی خێرا زیاتر بۆ ئەوانەیە تەمەنیان گەورەترە و وازیان لە خوێندن هێناوە. خوێندنەكە بەشێوەیەكە كە دوو ساڵی خوێندن بە ساڵێك دەبڕدرێت.\nشەهاب ئەحمەد، وتی "ساڵێك لەمەوبەر خوێندنی خێرامان هەبوو، تایبەت بۆ ئەوانەی تەمەنیان گەورە بوو و وازیان لە خوێندن هێنابوو، بەڵام ئەمساڵ هیچ خوێندنگەیەكمان نەبوو".\nوتیشی "بۆ ساڵی داهاتوو لە بەرنامەماندایە چەند خوێندگەیەك تایبەت بۆ خوێندنی خێرا بكەینەوە، بە ئامانجى کەمکردنەوەى رێژى نەخوێندەواریى و گەڕانەوەی ئەوانەی وازیان لە خوێندن هێناوە".


بەڵگەنامەکانی عوسمانی و چەند زانیارییەكی نوێ لەبارەی ژیانی نالی - جام کوردی\n18 ئاب 2017\nمامۆستایەكی زانكۆ، بە پشتبەستن بە بەڵگەنامە عوسمانییەكان، هێندێك زانیاری نوێ لە بارەی مێژووی ژیان و مردنی نالی شاعیر ئاشكرا دەكات.\nلەم چەند ڕۆژەی ڕابردوودا، كتێبی "نالی لە بەڵگەنامەكانی عوسمانیدا" چاپ و وەشان كرا، هێمن عومەر خۆشناو نووسەر و توێژەر و مامۆستای زانكۆ، لە ڕێگەی ئەم كتێبەوە هەوڵ دەدات كە تیشك بخاتە سەر چەند زانیارییەكی باس نەكراو لەسەر ژیانی ئەو شاعیرە مەزنەی كورد.\nهێمن عومەر خۆشناو نووسەر و توێژەر و مامۆستای زانكۆ لەو بارەوە ڕایگەیاند: "ماوەیەك پێش ئێستە, كتێبی "نالی لە بەڵگەنامەكانی عوسمانیدا"م بڵاو كرایەوە، كە هیوادارم خوێنەران خۆیان كتێبەكە بخوێننەوە و هەڵیسەنگێنن."\nكتێبی "نالی لە بەڵگەنامەكانی عوسمانیدا"، توێژینەوەیەكی كورت و پووختە لە بارەی مێژووی ژیان و مردنی نالییەوە، لە بارەی كۆچكردنی و مووچە و ماڵ و منداڵی نالییەوە، كە پڕە لە زانیاری نایاب، هەموو ئەو بۆچوونانەی سەبارەت بە ژن نەهێنانی نالی ڕەت دەكاتەوە، هەروەها كتێبێك و پلە و پایەی نالی لە ناو عوسمانییەكان ئاشكرا دەكات.\nكتێبەكە زیاتر لە ١٠ بابەت و بەڵگەكانی لەخۆ گرتووە و لە دووتوێی كتێبێكدا بە ٧٢ لاپەڕە، چاپ كراوە و ئێستە لە زۆربەی شار و شارۆكەكانی كوردستان، دەست دەكەوێت.\nنالی شاعیر هێمن كوردستان جام کوردی


ده‌سته خوێناویه‌کان له‌ناو تاجه گوڵینه‌ی ئه‌نفالکراوه‌کاندا – Denegkan\nده‌سته خوێناویه‌کان له‌ناو تاجه گوڵینه‌ی ئه‌نفالکراوه‌کاندا\nنوێنه‌ره‌کان که چوونه سه‌ر گڵگۆی یه‌کێک له گۆره به‌کۆمه‌ڵه‌کان، ده‌سته ڕه‌شه‌کانتان له‌ناو گوڵه ره‌نگاوره‌نگه‌کاندا تێکه‌ڵکه‌ن نه‌کا بۆنی عه‌تری کیمیاویی ناوله‌پی ده‌سته‌کانتان له بۆنی گوڵه‌کان زوو‌تر بگاته جێگا. قه‌ڵه‌مه‌کانیشتان له یه‌خه‌تان بکه‌نه‌وه نه‌ک کاتی سه‌ردانه‌واندنتان هه‌موو کۆنتراکته‌کان بناسرێته‌وه. ملبه‌نده‌کانیشتان بیرنه‌چێت له پشتی چاکه‌ته‌کانتانه‌وه بیشارنه‌وه نه‌ک ئارمی کۆمپانیا و تاقیگاکان له‌به‌رده‌م چاوی تیڤیه‌کاندا ده‌رکه‌وون.\nئه‌م تابووتانه بۆکس پۆستی ئه‌و مرۆڤانه‌ن که هه‌رگیز ماڵیکیان نه‌بووه به ناوونیشان، هه‌موو رێبواری ژیان، و رێگاکانیشیان ناو ده‌وه‌ن، په‌نا شاخ، گۆلی کێڵگه‌کان و ژێر هه‌وری نه‌رمی باوه‌شی شنه‌با بوو. ئه‌م رێبوارانه، هه‌وایان لێ پیسکردن که‌چی هه‌ناسه‌یان به‌سنگی گوڵ ئه‌دا، کانیه‌کانیان لێ وشک کردن که‌چی ده‌میان به لێوی زه‌ویه‌وه ده‌نا، و هه‌موو دره‌خته‌کانیان سووتاندن که‌چی ئه‌وان له ژێر سێبه‌ری خۆردا پشوویان ئه‌دا. یه‌ک به‌یه‌ک ونکران، هه‌موو وه‌ک نامه‌یه‌کی ون به‌چه‌ندان کوچه و کۆلان و رۆدی پایته‌ختی ئیمپراتۆری دیموکراته‌کاندا شێتانه به‌دوای بۆنی سێودا ده‌گه‌ران. دوایش بێ ناونیشان هه‌موو بۆ هه‌وارگه بێ ما‌ڵه‌کانیان گه‌رانه‌وه، که‌چی لێره له‌بن دیواری بۆن سێویه‌کاندا ده‌سته خوێناویه‌کان تاجه‌گوڵینه‌یان بۆکردن به ناونیشان.\nPrevious تێكەڵە شیعر…….ئیدریس شەیداهۆ\nNext ژیانێكی تر .. لەو دیوى دیوارەكانەوە …….شوان داودی


ھەڵوێستی پەکەکە لەبارەی ئەنجامدانی ئۆپەراسیۆن بۆسەر شەنگال\nوتەبێژی کەجەکە بۆ خەندان: پەکەکە لەبەرامبەر ھێرشەکانی تورکیا بۆ سەر عەفرین بێدەنگ نابێت\n- 1/23/2018 12:50:00 PM 19842 جار خوێندراوەتەوە\nخەندان- سولین عەلی\nسەرحەد وارتۆ، وتەبێژی کۆما جڤاکێن کوردستان (کەجەکە) لەبارەی لێدوانەکانی مەولود چاوشئۆغلو وەزیری دەرەوەی تورکیا بۆ ئەنجامدانی ئۆپەراسیۆن بۆسەر شەنگال رایگەیاند، "دژایەتی کورد و خەڵکی ئێزیدی لە بەرژەوەندی عێراقدا نییە، بەڵکو دەبێت کورد و عەرەب لە دژی داگیرکەری تورکیا یەکبگرێن".\nسەرحەد وارتۆ، وتەبێژی کۆما جڤاکێن کوردستان (کەجەکە) بەخەندان-ی راگەیاند، "ئەگەر ھەرجوڵەیەکی بەو شێوەیە لە دژی خەڵکی ئێزیدی بکرێت، ئێمە وەکو پەکەکە بۆ ھەموو بژاردەکان ئامادەین".\nلەبارەی ئەنجامدانی ئۆپەراسیۆنەکانی تورکیا بۆ سەر عەفرین سەرحەد وارتۆ وتی، "پەکەکە لەبەرامبەر ھێرشەکانی تورکیا بۆ سەر عەفرین بێدەنگ نابێت".\nوتەبێژی کەجەکە وتیشی، "تورکیا دوژمنایەتی کورد دەکات و دەخوازێت ھەموو ھێزی ناوچەکە و نێودەوڵەتی بەشداری بکات لەو سیاسەتەی خۆی لە دژی کورد، بەڵام ھەندێک وڵات بەشدارنابن لەو سیاسەتە،".\nدەشڵێت، "ئەوەی بۆ ئێمە گرنگە وتەی چاوشئۆغلو نییە، چونکە ئامانجی تورکیا ئەوەیە کورد و عەرەب رووبەرووی یەکتربکاتتەوە، بۆیە ئێمە باوەڕناکەین عێراق لەگەڵ تورکیا لە دژی خەڵکی کوردستان و ئێزیدییەکان لە شەنگال رێکبکەوێت".\nئەو تانەی سەرحەد وارتۆ لەوەڵامی لێدوانێکی مەولود چاوشئۆغلو وەزیری دەرەوەی تورکیا ھات کە رایگەیاندبوو، "لەکۆبوونەوەیان لەگەڵ حەیدەر عەبادی سەرۆک وەزیرانی عێراق و ئیبراھیم جەعفەر وەزیری دەرەوەی عێراق باسی ئەنجامدانی ئۆپەراسیۆنیان کردووە بۆ سەر شەنگال".\nوتەبێژی کەجەکە ئەوەش خستەڕوو، "لە جیاتی رێککەوتنی عێراق و تورکیا لە دژی کورد پێویستە کورد و عەرەب لە دژی داگیرکەری تورکیا و بیری عوسمانی رێکبکەون، ئەگەریش جوڵەیەکی بەو شێوەیە لە دژی خەڵکی ئێزیدی بکرێت ئێمە وەکو پەکەکە بۆ ھەموو بژاردەکان ئامادەین".\nلە بارەی ھەڵویستی پەکەکە بەرامبەر ئۆپەراسیۆنە سەربازییەکانی تورکیا بۆ سەر عەفرین سەرحەد وارتۆ وتی، "ھەڵوێستی ئێمە لە بواری نیشتیمانیدا دیارەو دۆزی کورد لە ھەر چوار پارچەی کوردستان وەکو یەک دەبینین، ھەر ھێرشێک بۆ سەر ھەر ناوچەیەکی کوردستان ئێمە لە دژی دەوەستین".\nرونیشکردەوە، "لەکاتی ھێرشی داعش بۆ سەر کۆبانی پشتیوانیمانکرد و ئێستا لە عەفرین شەڕڤانانی یەپەگە و ھێزەکانی سوریای دیموکرات و خەڵکی عەفرین بەرگری ھێرشی تورکیا دەکەن، ئێمە وەکو پەکەکە ئامادەین بە ھەموو شێوەیەک پشتیوانی تیکۆشانی عەفرین بکەین".\n20ی ئەم مانگە، ئۆپەراسیۆنی سەربازی تورکیا بۆسەر کانتۆنی عەفرین دەستیپێکردووەو تورکیا دەیەوێت کۆتایی بەدەسەڵاتی یەپەگە بھێنێت لە کانتۆنی عەفرین.\nلەبارەی شێوازی پشتیوانی پەکەکە بۆ عەفرین سەرحەد وارتۆ دەڵێت، "ئێمە لە شەڕداین لەگەڵ دەوڵەتی تورکیاو ئاستی شەڕکردنمان لە دژی تورکیا لە ھەموو ناوچەکانی راگەیاندووەو لە عەفرینیش شەڕ دژیان دەکەین".\n#پەكەكە #كه‌جه‌كه #عێراق #عه‌فرین